ΚΑΝΟΝΙΣΜΌΣ (ΕΕ) αριθ. 692/2011 ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ ΚΑΙ ΤΟΥ ΣΥΜΒΟΥΛΊΟΥ της 6ης Ιουλίου 2011 σχετικά με τις ευρωπαϊκές στατιστικές στον τομέα του τουρισμού και την κατάργηση της οδηγίας 95/57/ΕΚ του Συμβουλίου (Κείμενο που παρουσιάζει ενδιαφέρον για τον ΕΟΧ) ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη συνθήκη για τη λειτουργία της Ευρωπαϊκής Ένωσης, και ιδίως το άρθρο 338 παράγραφος 1, Έχοντας υπόψη την πρόταση της Ευρωπαϊκής Επιτροπής, Κατόπιν διαβιβάσεως του σχεδίου νομοθετικής πράξης στα εθνικά κοινοβούλια, Αποφασίζοντας σύμφωνα με τη συνήθη νομοθετική διαδικασία (1), Εκτιμώντας τα ακόλουθα: (1) Στα συμπεράσματα της προεδρίας του Ευρωπαϊκού Συμβουλίου της 14ης Δεκεμβρίου 2007 τονίστηκε ο κρίσιμος ρόλος που διαδραματίζει ο τουρισμός στην οικονομική μεγέθυνση και στη δημιουργία θέσεων απασχόλησης στην Ένωση και κλήθηκαν η Επιτροπή, τα κράτη μέλη, ο οικείος κλάδος και οι άλλοι ενδιαφερόμενοι κύκλοι να ενώσουν τις δυνάμεις τους για την έγκαιρη υλοποίηση της ατζέντας για έναν αειφόρο και ανταγωνιστικό ευρωπαϊκό τουρισμό. (2) Η τουριστική βιομηχανία της Ένωσης κατέχει σημαντική θέση στην οικονομία των κρατών μελών, με τις τουριστικές δραστηριότητες να αποτελούν σημαντική δυνητική πηγή θέσεων απασχόλησης. Για την εκτίμηση της ανταγωνιστικότητας της τουριστικής βιομηχανίας απαιτείται καλή γνώση του μεγέθους του τουρισμού, των χαρακτηριστικών του, των χαρακτηριστικών του τουρίστα και των τουριστικών δαπανών και των ωφελειών για τις οικονομίες των κρατών μελών. (3) Χρειάζονται μηνιαία στοιχεία για να μετρηθούν οι εποχικές επιδράσεις της ζήτησης στη δυναμικότητα των τουριστικών καταλυμάτων και κατά τον τρόπο αυτό να βοηθηθούν οι δημόσιες αρχές και οι οικονομικοί παράγοντες να αναπτύξουν καταλληλότερες στρατηγικές και πολιτικές για τη βελτίωση της κατανομής των περιόδων διακοπών και των τουριστικών δραστηριοτήτων μέσα στο έτος. (4) Η πλειονότητα των ευρωπαϊκών επιχειρήσεων που δραστηριοποιούνται στον τουριστικό τομέα είναι μικρομεσαίες επιχειρήσεις (ΜΜΕ), των οποίων η στρατηγική σημασία στον ευρωπαϊκό τουρισμό δεν περιορίζεται στην οικονομική τους αξία και το σημαντικό δυναμικό τους για τη δημιουργία θέσεων απασχόλησης. Οι επιχειρήσεις αυτές ενισχύουν επίσης τη σταθερότητα και την ευημερία των τοπικών κοινοτήτων, διαφυλάσσοντας τη φιλοξενία και την τοπική ταυτότητα, που αποτελούν το χαρακτηριστικό του τουρισμού στις ευρωπαϊκές περιφέρειες. Λόγω του μεγέθους των ΜΜΕ, θα πρέπει να ληφθεί υπόψη η πιθανή διοικητική επιβάρυνσή τους και να θεσπιστεί σύστημα κατώτατων ορίων, έτσι ώστε να μπορούν να ικανοποιηθούν οι ανάγκες των χρηστών και να μειωθεί παράλληλα η υποχρέωση απάντησης που βαρύνει τους υπόχρεους παροχής των στατιστικών στοιχείων, ειδικά τις ΜΜΕ. (5) Η μεταβαλλόμενη φύση της τουριστικής συμπεριφοράς μετά την έναρξη ισχύος της οδηγίας 95/57/ΕΚ του Συμβουλίου, της 23ης Νοεμβρίου 1995, σχετικά με τη συλλογή στατιστικών στοιχείων στον τομέα του τουρισμού (2), με την αυξανόμενη σημασία των σύντομων ταξιδιών και των μονοήμερων τουριστικών επισκέψεων, που συμβάλλουν σε μεγάλο βαθμό σε πολλές περιοχές ή χώρες στο εισόδημα από τον τουρισμό, την αυξανόμενη σημασία των μη ενοικιαζόμενων καταλυμάτων ή των καταλυμάτων σε μικρότερες εγκαταστάσεις, και την αυξανόμενη επίδραση του διαδικτύου στη συμπεριφορά των τουριστών όσον αφορά τις κρατήσεις και στην τουριστική βιομηχανία, σημαίνουν ότι η παραγωγή τουριστικών στατιστικών θα πρέπει να προσαρμοστεί. (6) Για την εκτίμηση της μακροοικονομικής σημασίας του τουρισμού στις οικονομίες των κρατών μελών με βάση το διεθνώς αποδεκτό πλαίσιο των δορυφορικών λογαριασμών τουρισμού, που δείχνουν τις επιπτώσεις του τουρισμού στην οικονομία και την απασχόληση, είναι αναγκαίο να βελτιωθεί η διαθεσιμότητα, η πληρότητα και η διεξοδικότητα των βασικών στατιστικών για τον τουρισμό, ώστε να χρησιμοποιηθούν ως εισροή για την κατάρτιση αυτών των λογαριασμών και, εφόσον κριθεί αναγκαίο από την Επιτροπή, για την προετοιμασία νομοθετικής πρότασης σχετικά με τη διαβίβαση εναρμονισμένων πινάκων για τους δορυφορικούς λογαριασμούς τουρισμού. Αυτό απαιτεί επικαιροποίηση των νομικών απαιτήσεων που προβλέπει η οδηγία 95/57/ΕΚ. (7) Για την εξέταση σοβαρών θεμάτων οικονομικής και κοινωνικής σημασίας στον τομέα του τουρισμού, ιδίως νέων θεμάτων που απαιτούν ειδική έρευνα, η Επιτροπή χρειάζεται μικροδεδομένα. Επειδή το μεγαλύτερο μέρος του τουρισμού στην Ένωση αφορά ταξίδια στο εσωτερικό της Ευρώπης, τα μικροδεδομένα που προέρχονται από εναρμονισμένες ευρωπαϊκές στατιστικές σχετικά με τη ζήτηση για εξερχόμενο τουρισμό αποτελούν ήδη μια χωρίς πρόσθετη επιβάρυνση πηγή στατιστικών σχετικά με τη ζήτηση για εισερχόμενο τουρισμό για το κράτος μέλος προορισμού, με αποτέλεσμα να αποφεύγεται η διπλή παρατήρηση των τουριστικών ροών. (8) Ο κοινωνικός τουρισμός παρέχει τη δυνατότητα σε όσο το δυνατόν μεγαλύτερο αριθμό ατόμων να συμμετέχουν στον τουρισμό και, επιπροσθέτως, μπορεί να συμβάλει στην εξάλειψη της εποχικότητας, ενισχύοντας την έννοια της ευρωπαϊκής ιθαγένειας και προάγοντας την περιφερειακή ανάπτυξη, επιπλέον της διευκόλυνσης της ανάπτυξης συγκεκριμένων τοπικών οικονομιών. Για να εκτιμηθεί η συμμετοχή στον τουρισμό των διαφορετικών κοινωνικοδημογραφικών ομάδων και να υπάρξει εποπτεία των προγραμμάτων της Ένωσης στον τομέα του κοινωνικού τουρισμού, η Επιτροπή χρειάζεται τακτικά στοιχεία για τη συμμετοχή στον τουρισμό και την τουριστική συμπεριφορά αυτών των ομάδων. (9) Ένα αναγνωρισμένο πλαίσιο σε επίπεδο Ένωσης μπορεί να συμβάλει στην εξασφάλιση αξιόπιστων, λεπτομερών και συγκρίσιμων στοιχείων, τα οποία με τη σειρά τους θα καταστήσουν δυνατή την κατάλληλη παρακολούθηση της δομής και της εξέλιξης της τουριστικής προσφοράς και ζήτησης. Είναι σημαντική η επαρκής συγκρισιμότητα σε επίπεδο Ένωσης όσον αφορά τη μεθοδολογία, τους ορισμούς και το πρόγραμμα των στατιστικών στοιχείων και μεταδεδομένων. (10) Ο κανονισμός (ΕΚ) αριθ. 223/2009 του Ευρωπαϊκού Κοινοβουλίου και του Συμβουλίου, της 11ης Μαρτίου 2009, σχετικά με τις ευρωπαϊκές στατιστικές (3), ο οποίος αποτελεί το πλαίσιο αναφοράς του παρόντος κανονισμού, προβλέπει ότι η συλλογή στατιστικών στοιχείων πρέπει να συμμορφώνεται με τα αυστηρά πρότυπα αμεροληψίας, διαφάνειας, αξιοπιστίας, αντικειμενικότητας, επιστημονικής ανεξαρτησίας, σχέσης κόστους/αποτελεσματικότητας και στατιστικού απορρήτου. (11) Για την παραγωγή και τη διάδοση ευρωπαϊκών στατιστικών στο πλαίσιο του παρόντος κανονισμού, οι εθνικές στατιστικές υπηρεσίες και η ευρωπαϊκή στατιστική υπηρεσία θα πρέπει να λαμβάνουν υπόψη τις αρχές που καθορίζονται στον κώδικα ορθής πρακτικής για τις ευρωπαϊκές στατιστικές, ο οποίος εγκρίθηκε από την επιτροπή στατιστικού προγράμματος στις 24 Φεβρουαρίου 2005 και επισυνάφθηκε στη σύσταση της Επιτροπής της 25ης Μαΐου 2005 σχετικά με την ανεξαρτησία, την ακεραιότητα και την υπευθυνότητα των εθνικών και κοινοτικών στατιστικών αρχών. (12) Προκειμένου να ληφθούν υπόψη οι οικονομικές, κοινωνικές και τεχνικές εξελίξεις, θα πρέπει να ανατεθεί στην Επιτροπή εξουσία έκδοσης πράξεων, σύμφωνα με το άρθρο 290 της συνθήκης για τη λειτουργία της Ευρωπαϊκής Ένωσης, όσον αφορά την προσαρμογή των προθεσμιών διαβίβασης των στοιχείων και των παραρτημάτων, εκτός από τον προαιρετικό χαρακτήρα των απαιτούμενων στοιχείων και τον περιορισμό του πεδίου παρατήρησης όπως ορίζουν τα παραρτήματα. Θα πρέπει επίσης να ανατεθεί στην Επιτροπή εξουσία να προσαρμόζει τους ορισμούς στους μεταβαλλόμενους διεθνείς ορισμούς. Είναι ιδιαίτερα σημαντικό να διεξάγει η Επιτροπή τις κατάλληλες διαβουλεύσεις κατά τις προπαρασκευαστικές εργασίες, ακόμη και σε επίπεδο εμπειρογνωμόνων. Η Επιτροπή, όταν ετοιμάζει και συντάσσει κατ’ εξουσιοδότηση πράξεις, θα πρέπει να εξασφαλίζει την ταυτόχρονη, έγκαιρη και κατάλληλη διαβίβαση των σχετικών εγγράφων στο Ευρωπαϊκό Κοινοβούλιο και το Συμβούλιο. (13) Προκειμένου να διασφαλιστούν ενιαίοι όροι εφαρμογής του παρόντος κανονισμού, θα πρέπει να ανατεθούν στην Επιτροπή εκτελεστικές αρμοδιότητες. Οι αρμοδιότητες αυτές θα πρέπει να ασκούνται σύμφωνα με τον κανονισμό (ΕΕ) αριθ. 182/2011 του Ευρωπαϊκού Κοινοβουλίου και του Συμβουλίου, της 16ης Φεβρουαρίου 2011, για τη θέσπιση κανόνων και γενικών αρχών σχετικά με τους τρόπους ελέγχου από τα κράτη μέλη της άσκησης των εκτελεστικών αρμοδιοτήτων από την Επιτροπή (4). (14) Δεδομένου ότι ο στόχος του παρόντος κανονισμού, δηλαδή η καθιέρωση ενός κοινού πλαισίου για τη συστηματική ανάπτυξη, παραγωγή και διασπορά ευρωπαϊκών στατιστικών σχετικά με τον τουρισμό, δεν μπορεί να επιτευχθεί επαρκώς από τα κράτη μέλη λόγω της απουσίας κοινών στατιστικών χαρακτηριστικών και ποιοτικών απαιτήσεων, και λόγω της έλλειψης μεθοδολογικής διαφάνειας, μπορεί όμως να επιτευχθεί καλύτερα σε επίπεδο Ένωσης μέσω της εφαρμογής κοινού στατιστικού πλαισίου, η Ένωση μπορεί να θεσπίσει μέτρα, σύμφωνα με την αρχή της επικουρικότητας, όπως ορίζεται στο άρθρο 5 της συνθήκης για την Ευρωπαϊκή Ένωση. Σύμφωνα με την αρχή της αναλογικότητας, που προβλέπεται στο εν λόγω άρθρο, ο παρών κανονισμός δεν υπερβαίνει τα αναγκαία για την επίτευξη του στόχου αυτού όρια. (15) Λαμβάνοντας υπόψη τις εξελίξεις στην τουριστική βιομηχανία και στο είδος των στοιχείων που απαιτούνται από την Επιτροπή και από άλλους χρήστες των ευρωπαϊκών στατιστικών για τον τουρισμό, οι διατάξεις της οδηγίας 95/57/ΕΚ δεν είναι πλέον κατάλληλες. Επειδή η νομοθεσία στον τομέα αυτό πρέπει να επικαιροποιηθεί, η οδηγία 95/57/ΕΚ θα πρέπει να καταργηθεί. (16) Ο κανονισμός είναι ο κατάλληλος τρόπος για να εξασφαλιστεί η χρήση κοινών προτύπων και η παραγωγή συγκρίσιμων στατιστικών. (17) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής ευρωπαϊκού στατιστικού συστήματος, ΕΞΕΔΩΣΑΝ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Αντικείμενο Ο παρών κανονισμός θεσπίζει κοινό πλαίσιο για τη συστηματική ανάπτυξη, παραγωγή και διάδοση ευρωπαϊκών στατιστικών στον τομέα του τουρισμού. Για τον σκοπό αυτό, τα κράτη μέλη συλλέγουν στοιχεία, καταρτίζουν, επεξεργάζονται και διαβιβάζουν εναρμονισμένες στατιστικές για την τουριστική προσφορά και ζήτηση. Άρθρο 2 Ορισμοί 1. Για τους σκοπούς του παρόντα κανονισμού: α) ως «περίοδος αναφοράς» νοείται μια περίοδος στην οποία αναφέρονται τα στοιχεία· β) ως «έτος αναφοράς» νοείται μια περίοδος αναφοράς ενός ημερολογιακού έτους· γ) ως «NACE Αναθ. 2» νοείται η κοινή στατιστική ταξινόμηση των οικονομικών δραστηριοτήτων στην Ένωση, όπως θεσπίζεται από τον κανονισμό (ΕΚ) αριθ. 1893/2006 του Ευρωπαϊκού Κοινοβουλίου και του Συμβουλίου (5)· δ) ως «NUTS» νοείται η κοινή ταξινόμηση των εδαφικών μονάδων για την παραγωγή περιφερειακών στατιστικών στην Ένωση, όπως θεσπίζεται από τον κανονισμό (ΕΚ) αριθ. 1059/2003 του Ευρωπαϊκού Κοινοβουλίου και του Συμβουλίου (6)· ε) ως «σύνηθες περιβάλλον» νοείται η γεωγραφική περιοχή, αλλά όχι απαραίτητα ενιαία περιοχή, μέσα στην οποία ένα άτομο πραγματοποιεί τις συνήθεις και τακτικές ασχολίες του και η οποία προσδιορίζεται με βάση τα ακόλουθα κριτήρια: διάβαση διοικητικών συνόρων ή απόσταση από τον τόπο συνήθους διαμονής, διάρκεια, συχνότητα και σκοπός της επίσκεψης· στ) ως «τουρισμός» νοείται η δραστηριότητα των επισκεπτών που πραγματοποιούν ταξίδι με έναν κύριο προορισμό εκτός του συνήθους περιβάλλοντός τους, για χρονικό διάστημα μικρότερο από ένα έτος, για οποιονδήποτε κύριο σκοπό, συμπεριλαμβανομένης της επιχειρηματικής δραστηριότητας, της ανάπαυσης ή άλλου προσωπικού λόγου, με εξαίρεση την απασχόληση από οντότητα εγκατεστημένη στον τόπο της επίσκεψης· ζ) ως «εγχώριος τουρισμός» νοούνται οι επισκέψεις στο εσωτερικό ενός κράτους μέλους από επισκέπτες που είναι μόνιμοι κάτοικοι του εν λόγω κράτους μέλους· η) ως «εισερχόμενος τουρισμός» νοούνται οι επισκέψεις σε ένα κράτος μέλος από επισκέπτες οι οποίοι δεν είναι μόνιμοι κάτοικοι του εν λόγω κράτους μέλους· θ) ως «εξερχόμενος τουρισμός» νοούνται οι επισκέψεις από μόνιμους κατοίκους ενός κράτους μέλους εκτός του εν λόγω κράτους μέλους· ι) ως «εθνικός τουρισμός» νοείται ο τουρισμός που περιλαμβάνει τον εγχώριο και τον εξερχόμενο τουρισμό· ια) ως «εσωτερικός τουρισμός» νοείται ο τουρισμός που περιλαμβάνει τον εγχώριο και τον εισερχόμενο τουρισμό· ιβ) ως «τουριστικό κατάλυμα» νοείται μια τοπική μονάδα οικονομικής δραστηριότητας, όπως ορίζεται στο παράρτημα του κανονισμού (ΕΟΚ) αριθ. 696/93 του Συμβουλίου, της 15ης Μαρτίου 1993, για τις στατιστικές μονάδες παρατήρησης και ανάλυσης του παραγωγικού συστήματος στην Ευρωπαϊκή Κοινότητα (7), η οποία παρέχει επί πληρωμή -παρόλο που η τιμή μπορεί να επιδοτείται εν μέρει ή πλήρως- υπηρεσίες προσωρινής ή σύντομης διάρκειας διαμονής όπως περιγράφονται στις ομάδες 55.1 (ξενοδοχεία και παρόμοια καταλύματα), 55.2 (καταλύματα διακοπών και άλλα καταλύματα σύντομης διαμονής) και 55.3 (χώροι κατασκήνωσης, εγκαταστάσεις για οχήματα αναψυχής και ρυμουλκούμενα οχήματα) της NACE Αναθ. 2· ιγ) ως «μη ενοικιαζόμενα καταλύματα» νοούνται μεταξύ άλλων και τα καταλύματα που παρέχονται δωρεάν από συγγενείς ή φίλους και τα ιδιόκτητα καταλύματα, συμπεριλαμβανομένης της χρονομεριστικής μίσθωσης· ιδ) ως «μονοήμερες επισκέψεις» νοούνται οι επισκέψεις χωρίς διανυκτέρευση, των μόνιμων κατοίκων, εκτός του συνήθους περιβάλλοντός τους, με αφετηρία τον τόπο συνήθους κατοικίας. 2. Η Επιτροπή εξουσιοδοτείται να εκδίδει κατ’ εξουσιοδότηση πράξεις σύμφωνα με το άρθρο 11 όσον αφορά τροποποιήσεις των ορισμών της παραγράφου 1 του παρόντος άρθρου, με σκοπό την προσαρμογή των ορισμών αυτών στις μεταβολές που επέρχονται στους διεθνείς ορισμούς. Άρθρο 3 Θέματα που καλύπτονται και χαρακτηριστικά των απαιτούμενων στοιχείων 1. Για τους σκοπούς του παρόντος κανονισμού, τα στοιχεία που πρέπει να διαβιβάζουν τα κράτη μέλη σύμφωνα με το άρθρο 9 σχετίζονται με: α) τον εσωτερικό τουρισμό, όσον αφορά τη δυναμικότητα και τη ροή επισκεπτών των τουριστικών καταλυμάτων, για τις μεταβλητές, την περιοδικότητα και τις κατανομές που καθορίζονται στα τμήματα 1, 2 και 3 του παραρτήματος Ι· β) τον εσωτερικό τουρισμό, όσον αφορά τις διανυκτερεύσεις των τουριστών σε μη ενοικιαζόμενα καταλύματα, για τις μεταβλητές, την περιοδικότητα και τις κατανομές που καθορίζονται στο τμήμα 4 του παραρτήματος Ι· γ) τον εθνικό τουρισμό, όσον αφορά την τουριστική ζήτηση, σχετικά με τη συμμετοχή στον τουρισμό και τα χαρακτηριστικά των τουριστικών ταξιδιών και των επισκεπτών, για τις μεταβλητές, την περιοδικότητα και τις κατανομές που καθορίζονται στα τμήματα 1 και 2 του παραρτήματος ΙΙ· δ) τον εθνικό τουρισμό, όσον αφορά την τουριστική ζήτηση, σχετικά με τα χαρακτηριστικά των μονοήμερων επισκέψεων για τις μεταβλητές, την περιοδικότητα και τις κατανομές που ορίζονται στο τμήμα 3 του παραρτήματος II. 2. Η Επιτροπή εξουσιοδοτείται να εκδίδει, όπου δει, κατ’ εξουσιοδότηση πράξεις σύμφωνα με το άρθρο 11 όσον αφορά την προσαρμογή των παραρτημάτων, εκτός από τον προαιρετικό χαρακτήρα των απαιτούμενων στοιχείων και τον περιορισμό του πεδίου παρατήρησης, ως ορίζεται στα παραρτήματα, προκειμένου να ληφθούν υπόψη οικονομικές, κοινωνικές ή τεχνικές εξελίξεις. Κατά την άσκηση της εξουσίας που απορρέει από την εν λόγω διάταξη, η Επιτροπή διασφαλίζει ότι οι εκδοθείσες κατ’ εξουσιοδότηση πράξεις δεν επιβάλλουν σημαντικό επιπρόσθετο διοικητικό βάρος στα κράτη μέλη και στους ερωτώμενους. Άρθρο 4 Πεδίο παρατήρησης Το πεδίο παρατήρησης για τις απαιτήσεις που αναφέρονται στο: α) άρθρο 3 παράγραφος 1 στοιχείο α) είναι όλα τα τουριστικά καταλύματα όπως ορίζονται στο άρθρο 2 παράγραφος 1 στοιχείο ιβ), εκτός εάν ορίζεται διαφορετικά στο παράρτημα Ι· β) άρθρο 3 παράγραφος 1 στοιχείο β) είναι όλες οι τουριστικές διανυκτερεύσεις των μόνιμων κατοίκων και των μη μόνιμων κατοίκων σε μη ενοικιαζόμενα καταλύματα· γ) άρθρο 3 παράγραφος 1 στοιχείο γ) όσον αφορά τα στοιχεία για τη συμμετοχή στον τουρισμό είναι όλοι οι μόνιμοι κάτοικοι του κράτους μέλους, εκτός εάν ορίζεται διαφορετικά στο τμήμα 1 του παραρτήματος ΙΙ· δ) άρθρο 3 παράγραφος 1 στοιχείο γ) όσον αφορά τα στοιχεία για τα χαρακτηριστικά των τουριστικών ταξιδιών και των επισκεπτών είναι όλα τα τουριστικά ταξίδια με τουλάχιστον μία διανυκτέρευση εκτός του συνήθους περιβάλλοντος από τον μόνιμο πληθυσμό, τα οποία τερματίστηκαν κατά τη διάρκεια της περιόδου αναφοράς, εκτός εάν ορίζεται διαφορετικά στο τμήμα 2 του παραρτήματος ΙΙ· ε) άρθρο 3 παράγραφος 1 στοιχείο δ) όσον αφορά τα χαρακτηριστικά των μονοήμερων επισκέψεων είναι όλες οι μονοήμερες επισκέψεις σύμφωνα με τον ορισμό του άρθρου 2 παράγραφος 1 στοιχείο ιδ), εκτός εάν ορίζεται διαφορετικά στο τμήμα 3 του παραρτήματος II. Άρθρο 5 Πιλοτικές μελέτες 1. Η Επιτροπή καταρτίζει πρόγραμμα πιλοτικών μελετών που μπορούν να διενεργούνται από τα κράτη μέλη σε εθελοντική βάση, προκειμένου να προετοιμαστεί η ανάπτυξη, παραγωγή και διάδοση εναρμονισμένων πινάκων για δορυφορικούς λογαριασμούς για τον τουρισμό και για να αξιολογηθούν τα οφέλη σε σχέση με το κόστος συλλογής. 2. Η Επιτροπή καταρτίζει επίσης πρόγραμμα πιλοτικών μελετών που μπορούν να διενεργούνται από τα κράτη μέλη σε εθελοντική βάση προκειμένου να αναπτυχθεί σύστημα συλλογής στοιχείων σχετικά με τις συνέπειες του τουρισμού στο περιβάλλον. Άρθρο 6 Κριτήρια ποιότητας και εκθέσεις 1. Τα κράτη μέλη εξασφαλίζουν την ποιότητα των διαβιβαζόμενων στοιχείων. 2. Για τους σκοπούς του παρόντος κανονισμού, εφαρμόζονται τα κριτήρια ποιότητας που θεσπίζονται στο άρθρο 12 παράγραφος 1 του κανονισμού (ΕΚ) αριθ. 223/2009. 3. Κάθε χρόνο τα κράτη μέλη υποβάλλουν στην Επιτροπή (Eurostat) έκθεση για την ποιότητα των στοιχείων που αφορούν τις περιόδους αναφοράς κατά το έτος αναφοράς και για τυχόν μεθοδολογικές αλλαγές. Η έκθεση υποβάλλεται εντός προθεσμίας εννέα μηνών από τη λήξη του έτους αναφοράς. 4. Κατά την εφαρμογή των κριτηρίων ποιότητας που αναφέρονται στην παράγραφο 2 για τα στοιχεία που καλύπτει ο παρών κανονισμός, οι λεπτομέρειες και η δομή των εκθέσεων ποιότητας προσδιορίζονται από την Επιτροπή με εκτελεστικές πράξεις. Οι εκτελεστικές αυτές πράξεις εκδίδονται σύμφωνα με τη διαδικασία εξέτασης στην οποία παραπέμπει το άρθρο 12 παράγραφος 2. Άρθρο 7 Έκθεση αξιολόγησης Μέχρι τις 12 Αυγούστου 2016 και στη συνέχεια ανά πενταετία, η Επιτροπή υποβάλλει έκθεση αξιολόγησης στο Ευρωπαϊκό Κοινοβούλιο και στο Συμβούλιο σχετικά με τα στατιστικά στοιχεία που καταρτίζονται σύμφωνα με τον παρόντα κανονισμό και, ιδίως, σχετικά με τη συνάφεια και την επιβάρυνση για τις επιχειρήσεις. Άρθρο 8 Πηγές στοιχείων Όσον αφορά τη βάση επί της οποίας συλλέγονται τα στοιχεία, τα κράτη μέλη λαμβάνουν όλα τα μέτρα που κρίνουν κατάλληλα για τη διατήρηση της ποιότητας των αποτελεσμάτων. Τα κράτη μέλη μπορούν να παράγουν τα αναγκαία στατιστικά στοιχεία συνδυάζοντας τις διάφορες πηγές που αναφέρονται παρακάτω: α) έρευνες, για τις οποίες ζητείται από τους ερωτώμενους να παρέχουν επίκαιρα, ακριβή και πλήρη στοιχεία· β) άλλες κατάλληλες πηγές, συμπεριλαμβανομένων των διοικητικών στοιχείων, εφόσον αυτές είναι κατάλληλες από πλευράς επικαιρότητας και συνάφειας· γ) κατάλληλες διαδικασίες στατιστικής εκτίμησης. Άρθρο 9 Διαβίβαση στοιχείων 1. Τα κράτη μέλη διαβιβάζουν στην Επιτροπή (Eurostat) τα στοιχεία, συμπεριλαμβανομένων των εμπιστευτικών στοιχείων, σύμφωνα με το άρθρο 21 του κανονισμού (ΕΚ) αριθ. 223/2009. 2. Τα κράτη μέλη διαβιβάζουν τα στοιχεία που απαριθμούνται στο παράρτημα I και στα τμήματα 1 και 3 του παραρτήματος II υπό μορφή συγκεντρωτικών πινάκων, σύμφωνα με πρότυπο ανταλλαγής δεδομένων που προσδιορίζει η Επιτροπή (Eurostat). Τα στοιχεία διαβιβάζονται ή τηλεφορτώνονται ηλεκτρονικά στο ενιαίο σημείο εισαγωγής δεδομένων για την Επιτροπή (Eurostat). Οι πρακτικοί διακανονισμοί για τη διαβίβαση των στοιχείων εκδίδονται από την Επιτροπή με τη μορφή εκτελεστικών πράξεων. Οι εκτελεστικές αυτές πράξεις εκδίδονται σύμφωνα με τη διαδικασία εξέτασης στην οποία παραπέμπει το άρθρο 12 παράγραφος 2. 3. Τα κράτη μέλη διαβιβάζουν τα στοιχεία που απαριθμούνται στο τμήμα 2 του παραρτήματος II υπό μορφή αρχείων μικροδεδομένων -με κάθε ταξίδι που έχει παρατηρηθεί να αποτελεί μεμονωμένη εγγραφή στο σύνολο των διαβιβαζόμενων στοιχείων- τα οποία ελέγχονται πλήρως, υποβάλλονται σε επεξεργασία και όπου απαιτείται υπολογίζονται κατ’ εκτίμηση, σύμφωνα με πρότυπο ανταλλαγής δεδομένων που προσδιορίζει η Επιτροπή (Eurostat). Τα στοιχεία διαβιβάζονται ή τηλεφορτώνονται ηλεκτρονικά στο ενιαίο σημείο εισαγωγής δεδομένων για την Επιτροπή (Eurostat). Οι πρακτικοί διακανονισμοί για τη διαβίβαση των στοιχείων εκδίδονται από την Επιτροπή με τη μορφή εκτελεστικών πράξεων. Οι εκτελεστικές αυτές πράξεις εκδίδονται σύμφωνα με τη διαδικασία εξέτασης στην οποία παραπέμπει το άρθρο 12 παράγραφος 2. 4. Τα κράτη μέλη διαβιβάζουν: α) τα ετήσια στοιχεία που αναφέρονται στα τμήματα 1 και 2 του παραρτήματος I εντός προθεσμίας έξι μηνών από τη λήξη της περιόδου αναφοράς, εκτός εάν ορίζεται διαφορετικά στο παράρτημα Ι· β) τα μηνιαία στοιχεία που αναφέρονται στο τμήμα 2 του παραρτήματος I εντός προθεσμίας τριών μηνών από τη λήξη της περιόδου αναφοράς· γ) τους βασικούς δείκτες ταχείας ένδειξης σχετικά με τις διανυκτερεύσεις των μόνιμων κατοίκων και των μη μόνιμων κατοίκων σε τουριστικά καταλύματα, όπως αναφέρεται στο τμήμα 2 του παραρτήματος I, εντός προθεσμίας οκτώ εβδομάδων από τη λήξη της περιόδου αναφοράς· δ) τα στοιχεία που αναφέρονται στο τμήμα 4 του παραρτήματος I εντός προθεσμίας εννέα μηνών από τη λήξη της περιόδου αναφοράς, εφόσον το ενδιαφερόμενο κράτος μέλος επιλέγει να τα διαβιβάσει· ε) τα στοιχεία που αναφέρονται στο παράρτημα II εντός προθεσμίας έξι μηνών από τη λήξη της περιόδου αναφοράς. 5. Η Επιτροπή εξουσιοδοτείται, όπου απαιτείται, να εκδίδει κατ’ εξουσιοδότηση πράξεις σύμφωνα με το άρθρο 11, όσον αφορά τροποποιήσεις των προθεσμιών διαβίβασης που αναφέρονται στην παράγραφο 4 του παρόντος άρθρου, προκειμένου να ληφθούν υπόψη οι οικονομικές, κοινωνικές ή τεχνικές εξελίξεις. Οποιαδήποτε τέτοιου είδους τροποποίηση λαμβάνει υπόψη τις υφιστάμενες πρακτικές συλλογής στοιχείων στα κράτη μέλη. 6. Για όλα τα στοιχεία που απαιτούνται από τον παρόντα κανονισμό, η πρώτη περίοδος αναφοράς, εκτός εάν ορίζεται διαφορετικά, αρχίζει την 1η Ιανουαρίου 2012. Άρθρο 10 Μεθοδολογικό εγχειρίδιο Η Επιτροπή (Eurostat), σε στενή συνεργασία με τα κράτη μέλη, καταρτίζει και επικαιροποιεί τακτικά ένα μεθοδολογικό εγχειρίδιο το οποίο περιλαμβάνει κατευθυντήριες γραμμές σχετικά με τις στατιστικές που παράγονται σύμφωνα με τον παρόντα κανονισμό, συμπεριλαμβανομένων των ορισμών που ισχύουν για τα χαρακτηριστικά των απαιτούμενων στοιχείων και των κοινών προτύπων που αποσκοπούν στην εξασφάλιση της ποιότητας των στοιχείων. Άρθρο 11 Άσκηση της εξουσιοδότησης 1. Ανατίθεται στην Επιτροπή η εξουσία να εκδίδει κατ’ εξουσιοδότηση πράξεις υπό τους όρους του παρόντος άρθρου. 2. Η προβλεπόμενη στο άρθρο 2 παράγραφος 2, στο άρθρο 3 παράγραφος 2 και στο άρθρο 9 παράγραφος 5 εξουσιοδότηση απονέμεται στην Επιτροπή για περίοδο πέντε ετών από τις 11 Αυγούστου 2011. Η Επιτροπή υποβάλλει έκθεση σχετικά με τις εξουσίες που της έχουν ανατεθεί το αργότερο εννέα μήνες πριν από τη λήξη της περιόδου των πέντε ετών. Η εξουσιοδότηση ανανεώνεται αυτομάτως για περιόδους ίδιας διάρκειας, εκτός εάν το Ευρωπαϊκό Κοινοβούλιο ή το Συμβούλιο προβάλουν αντιρρήσεις το αργότερο εντός τριών μηνών πριν από τη λήξη της κάθε περιόδου. 3. Η εξουσιοδότηση που προβλέπεται στο άρθρο 2 παράγραφος 2, στο άρθρο 3 παράγραφος 2 και στο άρθρο 9 παράγραφος 5, μπορεί να ανακληθεί ανά πάσα στιγμή από το Ευρωπαϊκό Κοινοβούλιο ή το Συμβούλιο. Η απόφαση ανάκλησης περατώνει την εξουσιοδότηση που προσδιορίζεται στην εν λόγω απόφαση. Αρχίζει να ισχύει την επομένη της δημοσίευσης της απόφασης στην Επίσημη Εφημερίδα της Ευρωπαϊκής Ένωσης ή σε μεταγενέστερη ημερομηνία που ορίζεται σε αυτήν. Δεν θίγει το κύρος των ήδη εν ισχύι κατ’ εξουσιοδότηση πράξεων. 4. Μόλις εκδώσει μια κατ’ εξουσιοδότηση πράξη, η Επιτροπή την κοινοποιεί ταυτοχρόνως στο Ευρωπαϊκό Κοινοβούλιο και στο Συμβούλιο. 5. Η κατ’ εξουσιοδότηση πράξη που εκδίδεται δυνάμει του άρθρου 2 παράγραφος 2, του άρθρου 3 παράγραφος 2 και του άρθρου 9 παράγραφος 5, τίθεται σε ισχύ μόνον εφόσον δεν έχει διατυπωθεί αντίρρηση από το Ευρωπαϊκό Κοινοβούλιο και το Συμβούλιο εντός δύο μηνών από την ημέρα που η πράξη κοινοποιείται στο Ευρωπαϊκό Κοινοβούλιο και το Συμβούλιο ή εάν, πριν λήξει αυτή η περίοδος, το Ευρωπαϊκό Κοινοβούλιο και το Συμβούλιο ενημερώσουν αμφότερα την Επιτροπή ότι δεν θα προβάλλουν αντιρρήσεις. Η περίοδος αυτή παρατείνεται κατά δύο μήνες κατόπιν πρωτοβουλίας του Ευρωπαϊκού Κοινοβουλίου ή του Συμβουλίου. Άρθρο 12 Επιτροπή 1. Η Επιτροπή επικουρείται από την επιτροπή του ευρωπαϊκού στατιστικού συστήματος η οποία έχει συσταθεί με τον κανονισμό (ΕΚ) αριθ. 223/2009. Πρόκειται για επιτροπή κατά την έννοια του κανονισμού (ΕΕ) αριθ. 182/2011. 2. Οσάκις γίνεται μνεία της παρούσας παραγράφου, εφαρμόζεται το άρθρο 5 του κανονισμού (ΕΕ) αριθ. 182/2011. Άρθρο 13 Κατάργηση Η οδηγία 95/57/ΕΚ καταργείται. Τα κράτη μέλη παρέχουν αποτελέσματα σύμφωνα με την οδηγία 95/57/ΕΚ για όλες τις περιόδους αναφοράς για το 2011. Άρθρο 14 Έναρξη ισχύος Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Στρασβούργο, 6 Ιουλίου 2011.


ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 405/2011 ΤΟΥ ΣΥΜΒΟΥΛΊΟΥ της 19ης Απριλίου 2011 για την επιβολή οριστικού αντισταθμιστικού δασμού και την οριστική είσπραξη του προσωρινού δασμού που επιβλήθηκε στις εισαγωγές ορισμένων ράβδων και συρμάτων ανοξείδωτου χάλυβα καταγωγής Ινδίας ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 597/2009 του Συμβουλίου, της 11ης Ιουνίου 2009, για την άμυνα κατά των εισαγωγών που αποτελούν αντικείμενο επιδοτήσεων εκ μέρους χωρών μη μελών της Ευρωπαϊκής Κοινότητας (1) («βασικός κανονισμός»), και ιδίως το άρθρο 15 παράγραφος 1, Έχοντας υπόψη την πρόταση που υπέβαλε η Ευρωπαϊκή Επιτροπή κατόπιν διαβούλευσης με τη συμβουλευτική επιτροπή, Εκτιμώντας τα ακόλουθα: 1. ΔΙΑΔΙΚΑΣΙΑ 1.1. Προσωρινά μέτρα (1) Η Επιτροπή, με τον κανονισμό (ΕΕ) αριθ. 1261/2010 (2) («κανονισμός για την επιβολή προσωρινού δασμού»), επέβαλε προσωρινό αντισταθμιστικό δασμό στις εισαγωγές ορισμένων ράβδων ανοξείδωτου χάλυβα καταγωγής Ινδίας. (2) Η διαδικασία κινήθηκε κατόπιν καταγγελίας που υποβλήθηκε στις 15 Φεβρουαρίου 2010 από την Ευρωπαϊκή Ομοσπονδία των Βιομηχανιών Σιδήρου και Χάλυβα (Eurofer) («ο καταγγέλλων»), εξ ονόματος των παραγωγών που αντιπροσωπεύουν μεγάλο τμήμα, στην εν λόγω περίπτωση πάνω από το 25 %, της συνολικής ενωσιακής παραγωγής ορισμένων ράβδων ανοξείδωτου χάλυβα. (3) Όπως ορίζεται στην αιτιολογική σκέψη 23 του κανονισμού για την επιβολή προσωρινού δασμού, η έρευνα για τις επιδοτήσεις και τη ζημία κάλυψε την περίοδο από την 1η Απριλίου 2009 έως την 31η Μαρτίου 2010 («περίοδος έρευνας» ή «ΠΕ»). Η εξέταση των συναφών τάσεων για την εκτίμηση της ζημίας κάλυψε την περίοδο από το 2007 έως το τέλος της περιόδου έρευνας («υπό εξέταση περίοδος»). 1.2. Επακόλουθη διαδικασία (4) Μετά την κοινοποίηση των ουσιωδών πραγματικών περιστατικών και των εκτιμήσεων βάσει των οποίων αποφασίστηκε η επιβολή προσωρινών αντισταθμιστικών μέτρων («κοινοποίηση των προσωρινών συμπερασμάτων»), αρκετά ενδιαφερόμενα μέρη υπέβαλαν γραπτώς τις απόψεις τους σχετικά με τα προσωρινά συμπεράσματα. Τα μέρη τα οποία το ζήτησαν έγιναν δεκτά σε ακρόαση. Η Επιτροπή εξακολούθησε να αναζητεί τις πληροφορίες που έκρινε αναγκαίες για τα οριστικά της πορίσματα. Οι προφορικές και γραπτές παρατηρήσεις που υπέβαλαν τα ενδιαφερόμενα μέρη εξετάσθηκαν και, όπου κρίθηκε σκόπιμο, ελήφθησαν υπόψη. (5) Όλα τα μέρη ενημερώθηκαν για τα ουσιώδη πραγματικά περιστατικά και τις εκτιμήσεις βάσει των οποίων επρόκειτο να προταθούν, αφενός, η επιβολή οριστικού αντισταθμιστικού δασμού στις εισαγωγές ορισμένων ράβδων ανοξείδωτου χάλυβα καταγωγής Ινδίας και, αφετέρου, η οριστική είσπραξη των ποσών που είχαν καταβληθεί ως εγγύηση υπό μορφή προσωρινού δασμού. Στα μέρη δόθηκε επίσης προθεσμία, εντός της οποίας μπορούσαν να υποβάλουν τις παρατηρήσεις τους σχετικά με την εν λόγω τελική κοινοποίηση. 1.3. Μέρη που αφορά η διαδικασία (6) Ελλείψει παρατηρήσεων όσον αφορά τα μέρη που θίγονται από τη διαδικασία, επιβεβαιώνονται οι αιτιολογικές σκέψεις 5 έως 22 του κανονισμού για την επιβολή προσωρινού δασμού. 2. ΥΠΟ ΕΞΕΤΑΣΗ ΠΡΟΪΟΝ ΚΑΙ ΟΜΟΕΙΔΕΣ ΠΡΟΪΟΝ 2.1. Το υπό εξέταση προϊόν (7) Υπενθυμίζεται ότι, όπως αναφέρεται στην αιτιολογική σκέψη 24 του κανονισμού για την επιβολή προσωρινού δασμού, το «υπό εξέταση προϊόν» ορίστηκε ως ράβδοι και σύρματα ανοξείδωτου χάλυβα που δεν έχουν υποστεί άλλη περαιτέρω επεξεργασία από την εν ψυχρώ μορφοποίηση ή τελειοποίηση, εκτός των ράβδων και συρμάτων κυκλικής διατομής διαμέτρου 80 χιλιοστών και άνω, καταγωγής Ινδίας, το οποίο υπάγεται επί του παρόντος στους κωδικούς ΣΟ 7222 20 21, 7222 20 29, 7222 20 31, 7222 20 39, 7222 20 81 και 7222 20 89. (8) Ένας παραγωγός-εξαγωγέας στην Ινδία ισχυρίστηκε ότι οι ράβδοι ανοξείδωτου χάλυβα (ΡΑΧ) κυκλικής διατομής διαμέτρου κάτω των 80 χιλιοστών αλλά εκτός των ορίων ανοχής του H6 έως H11 θα πρέπει να εξαιρούνται από την έρευνα, επειδή δεν εμπίπτουν στο πεδίο ορισμού του προϊόντος. (9) Το εν λόγω επιχείρημα απορρίφθηκε επειδή στο πεδίο ορισμού του προϊόντος δεν αναφέρονται ανοχές. Ο αριθμός ελέγχου του προϊόντος (ΑΕΠ) στο ερωτηματολόγιο περιέχει ένα πεδίο για ανοχές που περιορίζονται στα όρια H6 έως H11, αλλά αυτό αναφέρεται μόνο για λόγους σύγκρισης και δεν έχει δεσμευτικές συνέπειες για το υπό έρευνα προϊόν. Συνεπώς, συνάγεται το συμπέρασμα ότι τα προϊόντα που δεν περιλαμβάνονται στα όρια ανοχής H6 έως H11 δεν θα πρέπει να εξαιρεθούν. (10) Θα πρέπει να σημειωθεί ότι, για τον υπολογισμό των προσωρινών περιθωρίων επιδότησης και ζημίας, έχουν ληφθεί υπόψη τα προϊόντα που δεν περιλαμβάνονται στα όρια ανοχής H6 έως H11. 2.2. Ομοειδές προϊόν (11) Ελλείψει άλλων παρατηρήσεων σχετικά με το ομοειδές προϊόν, επιβεβαιώνεται η αιτιολογική σκέψη 25 του κανονισμού για την επιβολή προσωρινού δασμού. 3. ΕΠΙΔΟΤΗΣΗ 3.1. Εισαγωγή (12) Στην αιτιολογική σκέψη 26 του κανονισμού για την επιβολή προσωρινού δασμού, έγινε αναφορά στα ακόλουθα καθεστώτα, τα οποία, κατά τους ισχυρισμούς, συνεπάγονται τη χορήγηση επιδοτήσεων: α) καθεστώς πιστώσεων εισαγωγικών δασμών· β) καθεστώς προηγούμενης εξουσιοδότησης· γ) καθεστώς προώθησης των εξαγωγών που αφορούν κεφαλαιουχικά αγαθά· δ) καθεστώς μονάδων εξαγωγικού προσανατολισμού· ε) καθεστώς εξαγωγικών πιστώσεων. (13) Ο ενωσιακός κλάδος παραγωγής έθεσε το ερώτημα σχετικά με το αν η Επιτροπή είχε παραλείψει να λάβει υπόψη ορισμένα καθεστώτα επιδότησης και, για τον λόγο αυτό, είχε την πεποίθηση ότι οι επιδοτήσεις που σύμφωνα με την έρευνα λάμβαναν οι Ινδοί παραγωγοί είχαν εκτιμηθεί σε χαμηλό επίπεδο. (14) Προς απάντηση στην ερώτηση αυτή θα πρέπει να σημειωθεί ότι η καταγγελία περιείχε μεγάλο αριθμό εθνικών και τοπικών καθεστώτων επιδότησης, τα οποία συμπεριλήφθηκαν στο ερωτηματολόγιο προς τους παραγωγούς-εξαγωγείς στην Ινδία και ερευνήθηκαν από την Επιτροπή. Ωστόσο, διαπιστώθηκε ότι οι παραγωγοί-εξαγωγείς που αποτέλεσαν αντικείμενο έρευνας και συμμετείχαν στο δείγμα είχαν λάβει επιδοτήσεις μόνο από τα καθεστώτα που απαριθμούνται στην αιτιολογική σκέψη 12 ανωτέρω. (15) Ο κλάδος παραγωγής της Ένωσης έφερε επίσης το επιχείρημα ότι τα πορίσματα της Επιτροπής αντιτίθενται στο πόρισμα του Υπουργείου Εμπορίου των ΗΠΑ σε πρόσφατη διαδικασία για τη λήψη αντισταθμιστικών μέτρων σχετικά με ορισμένες εξαγωγές χάλυβα από την Ινδία, στις οποίες διαπιστώθηκαν πολύ υψηλότερες επιδοτήσεις. Ωστόσο, θα πρέπει να σημειωθεί ότι αυτό το πόρισμα σχετίζεται με διαφορετικά προϊόντα και καλύπτει διαφορετική περίοδο έρευνας. Συνεπώς, απορρίπτεται αυτό το επιχείρημα. (16) Ελλείψει άλλων σχετικών παρατηρήσεων, επιβεβαιώνονται οι αιτιολογικές σκέψεις 26 έως 28 του κανονισμού για την επιβολή προσωρινού δασμού. 3.2. Καθεστώς πιστώσεων εισαγωγικών δασμών («DEPBS») (17) Ορισμένα μέρη έφεραν το επιχείρημα ότι το καθεστώς DEPBS δεν θα πρέπει να θεωρείται ως αντισταθμίσιμη επιδότηση, επειδή ο σκοπός αυτού του καθεστώτος είναι η αντιστάθμιση τελωνειακών δασμών επί των εισαγωγών. Όπως διευκρινίζεται στην αιτιολογική σκέψη 38 του κανονισμού για την επιβολή προσωρινού δασμού, το καθεστώς αυτό δεν μπορεί να θεωρηθεί επιτρεπόμενο σύστημα επιστροφής δασμού ή σύστημα επιστροφής δασμού σε περίπτωση υποκατάστασης κατά την έννοια του άρθρου 3 παράγραφος 1 στοιχείο α) σημείο ii) του βασικού κανονισμού, διότι δεν συμμορφώνεται με τους κανόνες του παραρτήματος I σημείο i), του παραρτήματος II (ορισμός και κανόνες για την επιστροφή δασμών) και του παραρτήματος III (ορισμός και κανόνες για την επιστροφή δασμών σε περίπτωση υποκατάστασης) του βασικού κανονισμού. Ειδικότερα, ο εξαγωγέας δεν έχει υποχρέωση να καταναλώσει πραγματικά τα εμπορεύματα που εισάγονται με δασμολογική ατέλεια κατά την παραγωγική διεργασία και το ποσό της πίστωσης δεν υπολογίζεται ανάλογα με τους πραγματικά χρησιμοποιηθέντες συντελεστές παραγωγής. Επίσης, δεν υπάρχουν άλλα εφαρμοζόμενα συστήματα ή διαδικασίες που να επιβεβαιώνουν ποιοι είναι οι συντελεστές παραγωγής που καταναλώνονται πραγματικά κατά την παραγωγική διεργασία του εξαγόμενου προϊόντος ή αν προέκυψε υπέρμετρη πληρωμή εισαγωγικών δασμών κατά την έννοια του σημείου θ) του παραρτήματος I και των παραρτημάτων ΙΙ και ΙΙΙ του βασικού κανονισμού. Τέλος, οι εξαγωγείς είναι επιλέξιμοι για να χρησιμοποιήσουν το καθεστώς DEPBS ανεξάρτητα από το αν εισάγουν συντελεστές παραγωγής. Για να έχει δικαίωμα χρησιμοποίησης του καθεστώτος ένας εξαγωγέας, αρκεί να εξάγει απλώς εμπορεύματα, χωρίς να υποχρεούται να αποδείξει ότι έχει εισαγάγει συντελεστές παραγωγής για την παραγωγή τους. Έτσι, ακόμη και οι εξαγωγείς που προμηθεύονται όλους τους συντελεστές παραγωγής από την τοπική αγορά και δεν εισάγουν προϊόντα που μπορούν να χρησιμοποιηθούν ως συντελεστές παραγωγής, δικαιούνται επίσης να προσπορίζονται τα οφέλη που απορρέουν από το καθεστώς DEPBS. Επομένως, τα επιχειρήματα αυτά απορρίπτονται. (18) Στην περίπτωση πωλήσεων της άδειας DEPB, ένα μέρος έφερε το επιχείρημα ότι η πραγματική τιμή πώλησης ήταν κατώτερη από την αξία της άδειας και συνεπώς το όφελος ήταν μικρότερο. Σχετικά με αυτό, θα πρέπει να σημειωθεί ότι το όφελος στο πλαίσιο του εν λόγω καθεστώτος υπολογίστηκε με βάση το ποσό της πίστωσης που χορηγήθηκε στην άδεια, ανεξάρτητα από το αν η άδεια χρησιμοποιήθηκε για την αντιστάθμιση των δασμών επί των εισαγωγών ή αν η άδεια στην πραγματικότητα πωλήθηκε. Θεωρείται ότι κάθε πώληση άδειας σε τιμή χαμηλότερη της ονομαστικής αξίας είναι καθαρά εμπορική απόφαση, η οποία δεν αλλάζει το ποσό του οφέλους που προέκυψε στο πλαίσιο αυτού του καθεστώτος. Συνεπώς, το εν λόγω επιχείρημα απορρίπτεται. (19) Ένα μέρος έφερε επιπλέον το επιχείρημα ότι ακόμη και αν το DEPBS θεωρήθηκε αντισταθμίσιμο, το όφελος που προέκυψε στο πλαίσιο του καθεστώτος δεν θα πρέπει να βασίζεται στην αξία εξαγωγής, αλλά μάλλον στην πραγματική χρήση της άδειας DEPBS. Σχετικά με αυτό, θα πρέπει να υπενθυμιστεί ότι, σύμφωνα με το άρθρο 3 παράγραφος 2 και το άρθρο 5 του βασικού κανονισμού, το ποσό αντισταθμίσιμων επιδοτήσεων υπολογίστηκε σύμφωνα με το όφελος που αποδίδεται στον παραλήπτη, το οποίο διαπιστώθηκε ότι υπήρχε κατά την περίοδο της έρευνας (ΠΕ). Έτσι, θεωρήθηκε ότι το όφελος αποδίδεται στον παραλήπτη κατά τη χρονική στιγμή κατά την οποία πραγματοποιείται μια συναλλαγή εξαγωγής σύμφωνα με το καθεστώς αυτό. Την εν λόγω στιγμή, η ινδική κυβέρνηση δύναται να παραιτηθεί από τους τελωνειακούς δασμούς, πράξη που αποτελεί χρηματοδοτική συνδρομή κατά την έννοια του άρθρου 3 παράγραφος 1 στοιχείο α) σημείο ii) του βασικού κανονισμού. Μόλις οι τελωνειακές αρχές εκδώσουν τιμολόγιο για φορτωθέντα εμπορεύματα προς εξαγωγή που αναφέρει, μεταξύ άλλων, το ποσό της πίστωσης του DEPBS η οποία πρέπει να χορηγηθεί για την εν λόγω εξαγωγική συναλλαγή, η ινδική κυβέρνηση δεν έχει τη διακριτική ευχέρεια να αποφασίσει σχετικά με τη χορήγηση ή μη της επιδότησης. Δεδομένου ότι η εταιρεία γνωρίζει ότι θα λάβει επιδότηση βάσει του DEPBS, η εταιρεία είναι σε πιο πλεονεκτική θέση, επειδή μπορεί να αντικατοπτρίζει τις επιδοτήσεις με την προσφορά χαμηλότερων τιμών. Η στιγμή της εξαγωγής είναι αποφασιστική για να κριθεί αν αποκομίσθηκε όφελος, και όχι η μετέπειτα χρησιμοποίηση, διότι ένας εξαγωγέας που έχει ήδη τέτοιο κεκτημένο δικαίωμα είναι σε πλεονεκτικότερη θέση από οικονομική άποψη. Συνεπώς, το αίτημα αυτό απορρίπτεται. (20) Ελλείψει άλλων παρατηρήσεων σχετικά με το εν λόγω καθεστώς, επιβεβαιώνονται οι αιτιολογικές σκέψεις 29 έως 41 του κανονισμού για την επιβολή προσωρινού δασμού. 3.3. Καθεστώς προκαταβολικής εξουσιοδότησης (Advance Authorisation Scheme - «AAS») (21) Ένα μέρος έφερε το επιχείρημα ότι το καθεστώς AAS θα πρέπει να θεωρείται ως σύστημα επιστροφής δασμών, επειδή τα εισαγόμενα υλικά χρησιμοποιούνται για την παραγωγή εξαγόμενων αγαθών. Προς αντίκρουση αυτού του επιχειρήματος, διευκρινίστηκε στην αιτιολογική σκέψη 54 του κανονισμού για την επιβολή προσωρινού δασμού ότι το επιμέρους καθεστώς που χρησιμοποιήθηκε στην παρούσα υπόθεση δεν μπορεί να θεωρηθεί επιτρεπόμενο σύστημα επιστροφής δασμού ή επιστροφής φόρου σε περίπτωση υποκατάστασης κατά την έννοια του άρθρου 3 παράγραφος 1 στοιχείο α) σημείο ii) του βασικού κανονισμού. Δεν είναι σύμφωνο με τους κανόνες που καθορίζονται στο παράρτημα I σημείο i), στο παράρτημα II (ορισμός και κανόνες για την επιστροφή δασμών) και στο παράρτημα III (ορισμός και κανόνες για την επιστροφή δασμών σε περίπτωση υποκατάστασης) του βασικού κανονισμού. Η κυβέρνηση της Ινδίας δεν εφήρμοσε αποτελεσματικό σύστημα ή διαδικασία ελέγχου για να επιβεβαιώσει εάν και σε ποιο βαθμό καταναλώθηκαν συντελεστές παραγωγής κατά την παραγωγή του εξαγόμενου προϊόντος (παράρτημα II μέρος II σημείο 4 του βασικού κανονισμού και, στην περίπτωση καθεστώτων επιστροφής δασμών σε περίπτωση υποκατάστασης, παράρτημα III μέρος II σημείο 2 του βασικού κανονισμού). Επίσης, θεωρείται ότι τα συνήθη πρότυπα εισαγωγών-εξαγωγών («SION») για το υπό εξέταση προϊόν δεν ήταν επαρκώς ακριβή και δεν μπορούν να αποτελέσουν σύστημα ελέγχου της πραγματικής κατανάλωσης, διότι η δομή αυτών των τυποποιημένων κανόνων δεν παρέχει τη δυνατότητα στην κυβέρνηση της Ινδίας να ελέγξει με αρκετή ακρίβεια ποια ποσότητα συντελεστών παραγωγής καταναλώθηκε κατά την παραγωγή του προϊόντος προς εξαγωγή. Εκτός αυτού, η κυβέρνηση της Ινδίας δεν διενήργησε περαιτέρω εξέταση βάσει των συντελεστών παραγωγής που πράγματι χρησιμοποιήθηκαν, παρόλο που κανονικά θα ήταν αναγκαία αυτή η εξέταση, ελλείψει ενός αποτελεσματικά εφαρμοζόμενου συστήματος ελέγχου (παράρτημα II μέρος II σημείο 5 και παράρτημα III μέρος II σημείο 3 του βασικού κανονισμού). Επομένως, το επιμέρους καθεστώς είναι αντισταθμίσιμο και το επιχείρημα απορρίπτεται. (22) Όσον αφορά τον υπολογισμό του ποσού επιδότησης, και αντίθετα με την αντίρρηση που πρόβαλε ένα μέρος, το όφελος AAS που προκύπτει από προϊόντα διαφορετικά από το υπό εξέταση προϊόν πρέπει να λαμβάνεται υπόψη όταν θεσπίζεται το ποσό του αντισταθμίσιμου οφέλους. Δεν υπάρχει υποχρέωση βάσει του AAS που να περιορίζει τη χρήση του οφέλους για την εισαγωγή αδασμολόγητων συντελεστών παραγωγής που να συνδέονται με συγκεκριμένο προϊόν. Συνεπώς, το υπό εξέταση προϊόν μπορεί να ωφελείται από όλες τις παροχές AAS. (23) Ελλείψει παρατηρήσεων σχετικά με το εν λόγω καθεστώς, επιβεβαιώνονται οι αιτιολογικές σκέψεις 42 έως 58 του κανονισμού για την επιβολή προσωρινού δασμού. 3.4. Καθεστώς προώθησης των εξαγωγών κεφαλαιουχικών αγαθών («EPCGS») (24) Ελλείψει παρατηρήσεων σχετικά με το εν λόγω καθεστώς, επιβεβαιώνεται η αιτιολογική σκέψη 59 του κανονισμού για την επιβολή προσωρινού δασμού. 3.5. Καθεστώς μονάδων εξαγωγικού προσανατολισμού («EOUS») (25) Πριν από την εξέταση διάφορων σχολίων από την εταιρεία του δείγματος που είχε το καθεστώς μιας μονάδας εξαγωγικού προσανατολισμού (EOU), θα πρέπει να υπενθυμιστεί ότι μια σημαντική υποχρέωση μιας EOU, όπως ορίζεται στο έγγραφο πολιτικής ΠεξΕ 2004-2009 και πολιτικής ΠεξΕ 2009-2014, είναι η επίτευξη καθαρών κερδών από ξένες συναλλαγές (NFE-Net foreign exchange), ήτοι σε μια περίοδο αναφοράς (5 έτη) η συνολική αξία των εξαγωγών πρέπει να είναι υψηλότερη από τη συνολική αξία των εισαγόμενων εμπορευμάτων. Καταρχήν, όλες οι εταιρείες που αναλαμβάνουν την υποχρέωση να εξάγουν ολόκληρη την παραγωγή εμπορευμάτων και υπηρεσιών τους μπορούν να συσταθούν στο πλαίσιο του EOUS. (26) Εξάλλου, μονάδες με εξαγωγικό προσανατολισμό δικαιούνται ορισμένες παραχωρήσεις που αναφέρονται στην αιτιολογική σκέψη 66 του κανονισμού για την επιβολή προσωρινού δασμού. Εξαρτώνται διά νόμου από την επίτευξη εξαγωγικής επίδοσης και, επομένως, θεωρείται ότι έχουν ειδικό και αντισταθμίσιμο χαρακτήρα βάσει του άρθρου 4 παράγραφος 4 πρώτο εδάφιο στοιχείο α) του βασικού κανονισμού. Ο εξαγωγικός στόχος μιας EOU, όπως αναφέρεται στο κεφάλαιο 6.1 του εγγράφου πολιτικής εξωτερικού εμπορίου (ΠεξΕ) 2009-2014, αποτελεί απαραίτητη προϋπόθεση για τη χορήγηση επιδοτήσεων. (27) Οι απαλλαγές που χορηγούνται σε μια μονάδα EOU εξαρτώνται όλες σύμφωνα με το νόμο από τις επιδόσεις σε εξαγωγές. Το EOUS δεν μπορεί να θεωρηθεί επιτρεπόμενο σύστημα επιστροφής δασμού ή επιστροφής δασμού σε περίπτωση υποκατάστασης κατά την έννοια του άρθρου 3 παράγραφος 1 στοιχείο α) σημείο ii) του βασικού κανονισμού. Δεν είναι σύμφωνο με τους αυστηρούς κανόνες που καθορίζονται στο παράρτημα I [σημεία Η) και i)], στο παράρτημα II (ορισμός και κανόνες για την επιστροφή δασμών) και στο παράρτημα III (ορισμός και κανόνες για την επιστροφή δασμών σε περίπτωση υποκατάστασης) του βασικού κανονισμού. (28) Επιπλέον, δεν επιβεβαιώθηκε ότι η κυβέρνηση της Ινδίας διαθέτει αποτελεσματικό σύστημα ή διαδικασία ελέγχου που να επιβεβαιώνει αν και σε ποια ποσότητα οι συντελεστές παραγωγής που αγοράστηκαν αδασμολόγητα και/ή ατελώς καταναλώθηκαν για την παραγωγή του εξαγόμενου προϊόντος (παράρτημα II μέρος II σημείο 4 του βασικού κανονισμού και, στην περίπτωση καθεστώτος επιστροφής δασμών σε περίπτωση υποκατάστασης, παράρτημα III μέρος II σημείο 2 του βασικού κανονισμού). Το ισχύον σύστημα ελέγχου αποσκοπεί στην παρακολούθηση της υποχρέωσης επίτευξης καθαρών συναλλαγματικών κερδών και όχι της κατανάλωσης εισαγωγών σε σχέση με την παραγωγή εξαγόμενων αγαθών. (29) Κατά την άποψη του μέρους, με το καθεστώς μιας EOU, η αντισταθμισιμότητα κάθε οφέλους υπόκειται σε δύο όρους: i) έλλειψη συστήματος ελέγχου· και ii) ότι υπάρχει υπέρμετρη διαγραφή δασμών. Προς απάντηση αυτού του επιχειρήματος, θα πρέπει να σημειωθεί ότι είναι ζωτικής σημασίας για την κυβέρνηση της Ινδίας να αποδείξει ότι έχει θεσπίσει το σωστό σύστημα ελέγχου για να καθοριστεί ποιοι συντελεστές παραγωγής καταναλώθηκαν στην παραγωγική διαδικασία και σε ποια ποσά. Η έλλειψη σωστού συστήματος ελέγχου θα εξεταστεί αναλυτικότερα παρακάτω. Όσον αφορά το θέμα της υπερβολικής διαγραφής δασμών, αυτό είναι σημαντικό μόνο στην περίπτωση στην οποία έχει προσδιοριστεί ότι ένα καθεστώς, στην περίπτωση αυτή το EOUS, είναι ένα σύστημα επιστροφής δασμών «καλή την πίστει» το οποίο πληροί τις απαιτήσεις των παραρτημάτων I, II και III του βασικού κανονισμού. Όπως διευκρινίστηκε ήδη στην αιτιολογική σκέψη 27 ανωτέρω, το EOUS δεν μπορεί να θεωρηθεί επιτρεπόμενο σύστημα επιστροφής δασμού ή επιστροφής δασμού σε περίπτωση υποκατάστασης κατά την έννοια του άρθρου 3 παράγραφος 1 στοιχείο α) σημείο ii) του βασικού κανονισμού. (30) Το ενδιαφερόμενο μέρος υπογράμμισε επιπλέον τον εξ ορισμού χαρακτήρα του συστήματος EOU το οποίο επιτρέπει αδασμολόγητες εισαγωγές πρώτης ύλης για εξαγωγές τελικών προϊόντων. Το εν λόγω μέρος έφερε το επιχείρημα ότι το σύστημα EOU μπορεί να εξομοιωθεί με την ειδική τελωνειακή διαδικασία του καθεστώτος τελειοποίησης προς επανεξαγωγή, όχι με επιστροφή δασμών. Ισχυρίστηκε ότι άσχετα από το αν το αποτέλεσμα αυτών των δύο συστημάτων είναι θεωρητικά το ίδιο (εξαγωγή εμπορευμάτων στα οποία έχουν ενσωματωθεί πρώτες ύλες για τις οποίες ο δασμός επί της εισαγωγής δεν έχει εισπραχθεί), υπάρχουν σημαντικές διαφορές μεταξύ τους. Προς υποστήριξη του ισχυρισμού, το μέρος έφερε το επιχείρημα ότι στο σύστημα επιστροφής του δασμού, ο εξαγωγέας έχει το δικαίωμα να απαιτήσει την επιστροφή των δασμών για την πρώτη ύλη που ενσωματώθηκε στα τελικά προϊόντα. Στο σύστημα τελειοποίησης προς επανεξαγωγή, ο εξαγωγέας απαλλάσσεται από τον δασμό εισαγωγής αλλά έχει την έννομη υποχρέωση να πληρώσει δασμό για όλα τα τελικά προϊόντα που πωλούνται στην εγχώρια αγορά. Το μέρος έφερε το επιχείρημα ότι δεν μπορεί να υπάρξει υπέρμετρη διαγραφή στο πλαίσιο του εν λόγω συστήματος. (31) Προς απάντηση του επιχειρήματος αυτού, θα πρέπει πρώτ’ απ’ όλα να σημειωθεί ότι μπορεί μόνο να διαπιστωθεί κατά πόσον έχει καταβληθεί ποσό μεγαλύτερο του κανονικού σε περιπτώσεις στις οποίες υπάρχει σύστημα ελέγχου με στόχο την παρακολούθηση της κατανάλωσης των εισαγωγών σε σχέση με την παραγωγή των εξαγόμενων εμπορευμάτων. Όσον αφορά τον ισχυρισμό του ενδιαφερόμενου μέρους ότι το EOUS δεν είναι καθεστώς επιστροφής δασμού, θα πρέπει να σημειωθεί ότι στην υποσημείωση 2 του παραρτήματος I του βασικού κανονισμού ορίζεται σαφώς ότι για τους σκοπούς του βασικού κανονισμού ο όρος «διαγραφή ή επιστροφή» περιλαμβάνει την ολοσχερή ή μερική απαλλαγή ή αναστολή πληρωμής που παραχωρείται σε σχέση με επιβαρύνσεις επί των εισαγωγών. Θα πρέπει να είναι σαφές ότι το βασικό σκεπτικό που εφαρμόζεται στα καθεστώτα επιστροφής, έκπτωσης ή απαλλαγής δασμών είναι το ίδιο, δηλαδή οι δασμοί επί των εισαγωγών πρώτων υλών δεν πρέπει να καταβάλλονται ή πρέπει να επιστρέφονται σε περίπτωση που αυτές οι πρώτες ύλες χρησιμοποιούνται για την κατασκευή προϊόντων, τα οποία στη συνέχεια εξάγονται. Τέλος, θα πρέπει να είναι σαφές ότι το EOUS πρέπει να ανταποκρίνεται στις απαιτήσεις των παραρτημάτων I, II και III του βασικού κανονισμού, προκειμένου να προσδιοριστεί αν πρέπει να θεωρείται καθεστώς επιστροφής δασμού «καλή την πίστει». (32) Το ενδιαφερόμενο μέρος ισχυρίστηκε επιπλέον ότι μια EOU υπόκειται δεόντως σε σύστημα ελέγχου καθώς και σε άλλα μέτρα ελέγχου τόσο όσον αφορά τις εξαγωγές όσο και τις πωλήσεις της στην εγχώρια αγορά. Ισχυρίστηκε ότι δεν ίσχυε μόνο ο νόμος για την πολιτική εξωτερικού εμπορίου («FTP») και το «Εγχειρίδιο εισαγωγικών και εξαγωγικών διαδικασιών»«HOP- Handbook of Procedure», το οποίο θεσπίζει τους νόμους και τις διαδικασίες για τις EOU. Θα πρέπει, επίσης, να διερευνηθεί κατά πόσον υπάρχουν άλλοι νόμοι και κανονισμοί στην Ινδία, σύμφωνα με τους οποίους θεσπίζεται εύλογο και αποτελεσματικό σύστημα ελέγχου. Προς υποστήριξη αυτού του ισχυρισμού, το οικείο μέρος έφερε το επιχείρημα ότι είναι εκ του νόμου υποχρεωμένο, σύμφωνα με το τμήμα 6.10.1 του HOP, να τηρεί δεόντως λογαριασμούς και να αρχειοθετεί ψηφιακά υπογεγραμμένες τριμηνιαίες και ετήσιες εκθέσεις προόδου σχετικά με τις εισαγωγές, τις εγχώριες αγορές, τις εξαγωγές και τις εγχώριες πωλήσεις. Το μέρος έφερε επιπλέον το επιχείρημα ότι είναι υποχρεωμένο εκ του νόμου, σύμφωνα με τον κεντρικό νόμο για τον καταναλωτικό φόρο («Central Excise Act»), του 1944, όταν πραγματοποιεί εγχώριες πωλήσεις, να εκδίδει τιμολόγιο στο οποίο, π.χ. πρέπει να υπάρχει σαφής ένδειξη των καταβλητέων φόρων. Ο νόμος «Central Excise Act» καθορίζει επίσης τις μηνιαίες απαιτήσεις σύμφωνα με τις οποίες το μέρος πρέπει να υποβάλει στις αρχές πλήρη στοιχεία σχετικά με τις εγχώριες πωλήσεις. Επίσης, σύμφωνα με το νόμο περί εταιρειών («Companies Act») του 1956 και τα ισχύοντα λογιστικά πρότυπα, το εν λόγω μέρος είναι εκ του νόμου υποχρεωμένο να παρέχει λεπτομερείς πληροφορίες σχετικά με τις εισαγωγές και τις εγχώριες προμήθειες, καθώς και τις εξαγωγές και εγχώριες πωλήσεις στις ελεγμένες οικονομικές καταστάσεις του. (33) Προς απάντηση στο επιχείρημα αυτό, δεν αμφισβητείται ότι ο νόμος περί εταιρειών μπορεί να παρέχει ένα πλαίσιο για τα λογιστικά πρότυπα στην Ινδία. Ωστόσο, για την εκτίμηση του αντισταθμιστικού χαρακτήρα του EOUS, σημαντικό είναι να διαπιστωθεί αν η κυβέρνηση της Ινδίας έχει θεσπίσει σύστημα βάσει του οποίου μπορεί να επιβεβαιωθεί αν και σε ποιο βαθμό καταναλώθηκαν για την παραγωγή των εξαγόμενων προϊόντων οι συντελεστές παραγωγής που αγοράσθηκαν αδασμολόγητα ή ατελώς. (34) Οι απαιτήσεις στο πλαίσιο του κεντρικού νόμου περί καταναλωτικού φόρου («Central Excise Act») εξυπηρετούν ένα εντελώς διαφορετικό σκοπό, δηλαδή εξασφαλίζουν την πληρωμή των ισχυόντων φόρων σε περίπτωση πωλήσεων στην εγχώρια αγορά της Ινδίας. Ο εν λόγω νόμος δεν ελέγχει τα αδασμολόγητα εισαγόμενα υλικά και δεν ελέγχει τη σχέση μεταξύ των αδασμολόγητων συντελεστών παραγωγής και των παραγόμενων προς εξαγωγή προϊόντων, ώστε να μπορεί να χαρακτηριστεί ως καθεστώς επιστροφής δασμού. (35) Όσον αφορά τα άλλα μέτρα ελέγχου που έχουν θεσπιστεί, θα πρέπει να υπενθυμιστεί, όπως αναφέρεται στην αιτιολογική σκέψη 69 του κανονισμού για την επιβολή προσωρινού δασμού, ότι ουδέποτε απαιτείται από μια EOU να συσχετίσει κάθε εισαγόμενη αποστολή με τον προορισμό του αντίστοιχου παραγόμενου προϊόντος. Ωστόσο, μόνο τέτοιου είδους έλεγχοι αποστολών θα παρείχαν στις ινδικές αρχές επαρκείς πληροφορίες σχετικά με τον τελικό προορισμό των συντελεστών παραγωγής, ώστε να μπορούν να ελέγξουν αν οι δασμολογικές και φορολογικές απαλλαγές επί των πωλήσεων δεν υπερβαίνουν τους συντελεστές παραγωγής που χρησιμοποιήθηκαν για την παραγωγή προϊόντων προς εξαγωγή. (36) Συνεπώς, μολονότι εξετάστηκαν προσεκτικά οι αντιρρήσεις που υπέβαλε το εν λόγω μέρος, επιβεβαιώθηκε ότι η κυβέρνηση της Ινδίας δεν διαθέτει αποτελεσματικό σύστημα ή διαδικασία ελέγχου που να επιβεβαιώνει αν και σε ποιο βαθμό οι συντελεστές παραγωγής που αγοράσθηκαν αδασμολόγητα ή ατελώς καταναλώθηκαν για την παραγωγή του εξαγόμενου προϊόντος (παράρτημα II μέρος II σημείο 4 του βασικού κανονισμού και, στο πλαίσιο συστήματος επιστροφής φόρου σε περιπτώσεις υποκατάστασης, παράρτημα III μέρος II σημείο 2 του βασικού κανονισμού). Επίσης, η κυβέρνηση της Ινδίας δεν πραγματοποίησε περαιτέρω εξέταση που να βασίζεται στους πραγματικούς συντελεστές παραγωγής που χρησιμοποιήθηκαν, πράγμα που θα όφειλαν κανονικά να πράξουν λόγω έλλειψης συστήματος αποτελεσματικού ελέγχου (παράρτημα II μέρος II σημείο 5 και παράρτημα III μέρος II σημείο 3 του βασικού κανονισμού). Επιπλέον, η κυβέρνηση της Ινδίας δεν υπέβαλε αποδεικτικά στοιχεία σχετικά με το ότι δεν υπήρξε υπέρμετρη διαγραφή δασμών. (37) Το ενδιαφερόμενο μέρος έφερε το επιχείρημα ότι για τον υπολογισμό της επιδότησης η Επιτροπή θα έπρεπε να λάβει υπόψη τους δασμούς που καταβάλλονται στις εγχώριες πωλήσεις των τελικών προϊόντων. Προς απάντηση αυτού του επιχειρήματος, πρέπει να σημειωθεί ότι μολονότι ο σκοπός της σύστασης μιας μονάδας εξαγωγικού προσανατολισμού (EOU) είναι να επιτύχει καθαρά κέρδη από ξένες συναλλαγές (NFE), η μονάδα EOU έχει τη δυνατότητα να πωλεί μέρος της παραγωγής της στην εγχώρια αγορά. Κάτω από το EOUS, τα εμπορεύματα πρέπει να έχουν την ίδια μεταχείριση όπως τα εισαγόμενα εμπορεύματα, μολονότι πρέπει να καταβάλλεται ευνοϊκό ποσοστό δασμών 50 %. Μια μονάδα εξαγωγικού προσανατολισμού (EOU), συνεπώς, δεν κατέχει διαφορετική θέση από τις υπόλοιπες εταιρείες που δραστηριοποιούνται στην εγχώρια αγορά, δηλαδή πρέπει να καταβάλλει τους ισχύοντες δασμούς/φόρους για τα εμπορεύματα που αγοράζει. Στο πλαίσιο αυτό, θα πρέπει να καταστεί σαφές ότι η απόφαση της κυβέρνησης της Ινδίας να φορολογήσει εμπορεύματα που προορίζονται για κατανάλωση στην εγχώρια αγορά δεν σημαίνει ότι η απαλλαγή μιας EOU από τους εισαγωγικούς δασμούς και την επιστροφή φόρων επί των πωλήσεων παύει να συνιστά όφελος ως προς τις εξαγωγικές πωλήσεις του υπό εξέταση προϊόντος. Επιπλέον, οι πωλήσεις στην εγχώρια αγορά δεν επηρεάζουν τη γενικότερη αξιολόγηση σχετικά με τη δέουσα ύπαρξη κατάλληλου συστήματος ελέγχου. (38) Το μέρος έφερε επίσης το επιχείρημα ότι η Επιτροπή χρησιμοποιεί λάθος παρονομαστή κατά τον υπολογισμό του ποσού επιδότησης. Ισχυρίστηκε ότι ο σωστός παρονομαστής είναι ο συνολικός κύκλος των πωλήσεων και όχι ο κύκλος των εξαγωγικών πωλήσεων. Ο εν λόγω ισχυρισμός πρέπει να απορριφθεί. Σύμφωνα με το άρθρο 7 παράγραφος 2 του βασικού κανονισμού, το ποσό επιδότησης (αριθμητής) που υπολογίστηκε σύμφωνα με το καθεστώς κατανεμήθηκε με προσήκοντα παρονομαστή τον συνολικό κύκλο εξαγωγών κατά την ΠΕ, επειδή η επιδότηση εξαρτάται από τις εξαγωγικές επιδόσεις. Η δυνατότητα μιας EOU για πώληση μέρους της παραγωγής της στην εγχώρια αγορά δεν αλλάζει το γεγονός ότι το καθεστώς EOU έχει καθαρά εξαγωγικό στόχο. (39) Τέλος, το ενδιαφερόμενο μέρος πρόβαλε το επιχείρημα ότι το όφελος που παρέχεται στην εταιρεία θα πρέπει να είναι ίσο με το κόστος πίστωσης από το οποίο έχει παραιτηθεί η κυβέρνηση της Ινδίας μεταξύ του χρόνου εισαγωγής των πρώτων υλών και του χρόνου εξαγωγής των έτοιμων ράβδων ανοξείδωτου χάλυβα από την Ινδία. Προς υποστήριξη του ισχυρισμού του, το μέρος αναφέρθηκε σε πρόσφατη προκαταρκτική διαπίστωση του Υπουργείου Εμπορίου των ΗΠΑ σε μια επανεξέταση κατά των επιδοτήσεων για νέο ναυλωτή, στην οποία απλήρωτοι δασμοί θεωρήθηκαν ως άτοκο δάνειο που έλαβε η εταιρεία κατά τη στιγμή της εισαγωγής. Προς απάντηση αυτού του ισχυρισμού, σημειώνεται ότι η Επιτροπή δεν δεσμεύεται από καμιά μεθοδολογία υπολογισμού που εφαρμόζεται από το Υπουργείο Εμπορίου των ΗΠΑ, αλλά από τις διατάξεις του βασικού κανονισμού. Στην παρούσα περίπτωση, η μεθοδολογία υπολογισμού που χρησιμοποιείται διευκρινίζεται στις αιτιολογικές σκέψεις 75 και 76 του κανονισμού για την επιβολή προσωρινού δασμού. Πάντως, το επιχείρημα αυτό θα ευσταθούσε μόνο αν οι δασμοί απλώς είχαν ανασταλεί (υποσημείωση 3 του παραρτήματος I του βασικού κανονισμού) αντί να χορηγηθεί απαλλαγή δασμών, όπως συνέβη στην περίπτωση αυτή. (40) Βάσει των ανωτέρω, επιβεβαιώνονται οι αιτιολογικές σκέψεις 60 έως 77 του κανονισμού για την επιβολή προσωρινού δασμού. 3.6. Καθεστώς εξαγωγικών πιστώσεων (Export Credit Scheme - «ECS») (41) Ένα μέρος αναγνώρισε το γεγονός ότι είχε λάβει προτιμησιακή πίστωση για τις εξαγωγές του, αλλά έφερε το επιχείρημα ότι τα επιτόκια ήταν σημαντικά υψηλότερα από τα πιστωτικά επιτόκια που επικρατούσαν στην ΕΕ και συνεπώς δεν θα πρέπει να θεωρείται όφελος. (42) Προς απάντηση στο επιχείρημα αυτό, θα πρέπει να σημειωθεί ότι το ποσό επιδότησης υπολογίστηκε με βάση τη διαφορά μεταξύ του επιτοκίου που καταβάλλεται για εξαγωγικές πιστώσεις και του ποσού το οποίο θα έπρεπε να καταβληθεί για κανονικές εμπορικές πιστώσεις που χρησιμοποιούνται από την ενδιαφερόμενη εταιρεία στην Ινδία. Στην εν λόγω περίπτωση, χρησιμοποιήθηκε εγχώριο επιτόκιο σύγκρισης και αναφοράς για τον υπολογισμό του ποσού επιδότησης. Συνεπώς, το εν λόγω επιχείρημα απορρίπτεται. (43) Ελλείψει άλλων παρατηρήσεων σχετικά με το εν λόγω καθεστώς, επιβεβαιώνονται οι αιτιολογικές σκέψεις 78 έως 86 του κανονισμού για την επιβολή προσωρινού δασμού. 3.7. Ποσό αντισταθμίσιμων επιδοτήσεων (44) Το ποσό των αντισταθμίσιμων επιδοτήσεων, σύμφωνα με τις διατάξεις του βασικού κανονισμού, εκφραζόμενο κατ’ αξία, κυμαίνεται από 3,3 % έως 4,3 %. Δεδομένου ότι ανέρχονται στο ίδιο επίπεδο με αυτό που ορίζεται στην αιτιολογική σκέψη 87 του κανονισμού για την επιβολή προσωρινού δασμού, η εν λόγω αιτιολογική σκέψη επιβεβαιώνεται. ΚΑΘΕΣΤΩΣ→ DEPBS (3) AAS (3) EOU (3) ECS (3) Σύνολο ΕΤΑΙΡΕΙΑ Chandan Steel Ltd. 1,5 % 1,5 % 0,4 % 3,4 % Όμιλος Venus 2,6 % έως 3,4 % 0 έως 0,8 % 3,3 % (4) Viraj Profiles Vpl. Ltd. 4,3 % 4,3 % (45) Η μέθοδος καθορισμού του περιθωρίου επιδότησης για τις συνεργασθείσες εταιρείες που δεν συμπεριλαμβάνονταν στο δείγμα παρατίθεται στην αιτιολογική σκέψη 88 του κανονισμού για την επιβολή προσωρινού δασμού. Σύμφωνα με το άρθρο 15 παράγραφος 3 του βασικού κανονισμού, το περιθώριο επιδότησης για τις συνεργαζόμενες εταιρείες που δεν συμπεριλαμβάνονταν στο δείγμα, το οποίο υπολογίστηκε με βάση το σταθμισμένο μέσο περιθώριο επιδότησης για τις συνεργασθείσες εταιρείες του δείγματος, ανέρχεται σε 4,0 %. Συνεπώς, επιβεβαιώνεται η αιτιολογική σκέψη 88 του κανονισμού για την επιβολή προσωρινού δασμού. (46) Η βάση για τον καθορισμό του περιθωρίου επιδότησης σε εθνικό επίπεδο ορίζεται στην αιτιολογική σκέψη 89 του κανονισμού για την επιβολή προσωρινού δασμού. Ελλείψει σχετικών παρατηρήσεων, επιβεβαιώνεται η αιτιολογική σκέψη 89 του κανονισμού για την επιβολή προσωρινού δασμού. 4. ΚΛΑΔΟΣ ΠΑΡΑΓΩΓΗΣ ΤΗΣ ΕΝΩΣΗΣ (47) Ελλείψει τυχόν παρατηρήσεων σχετικά με τον κλάδο παραγωγής της Ένωσης, επιβεβαιώνονται οι αιτιολογικές σκέψεις 90 έως 93 του κανονισμού για την επιβολή προσωρινού δασμού. 5. ΖΗΜΙΑ (48) Ελλείψει παρατηρήσεων σχετικά με τη ζημία, επιβεβαιώνονται οι αιτιολογικές σκέψεις 94 έως 122 του κανονισμού για την επιβολή προσωρινού δασμού. 6. ΑΙΤΙΩΔΗΣ ΣΥΝΑΦΕΙΑ (49) Ελλείψει παρατηρήσεων σχετικά με την αιτιώδη συνάφεια, επιβεβαιώνονται οι αιτιολογικές σκέψεις 123 έως 136 του κανονισμού για την επιβολή προσωρινού δασμού. 7. ΣΥΜΦΕΡΟΝ ΤΗΣ ΕΝΩΣΗΣ (50) Ελλείψει άλλων παρατηρήσεων όσον αφορά το συμφέρον της Ένωσης, επιβεβαιώνονται τα συμπεράσματα στις αιτιολογικές σκέψεις 137 έως 148 του κανονισμού για την επιβολή προσωρινού δασμού. 8. ΟΡΙΣΤΙΚΑ ΑΝΤΙΣΤΑΘΜΙΣΤΙΚΑ ΜΕΤΡΑ 8.1. Επίπεδο εξάλειψης της ζημίας (51) Ένα ενδιαφερόμενο μέρος ισχυρίστηκε ότι το μέσο περιθώριο κέρδους πριν από το φόρο ύψους 9,5 %, το οποίο υπολογίστηκε με βάση την κατάσταση του έτους 2007 και χρησιμοποιήθηκε για τον υπολογισμό του μη ζημιογόνου επιπέδου τιμής για να προσδιοριστεί το περιθώριο ζημίας, δεν ήταν αντιπροσωπευτικό για το μακροπρόθεσμο περιθώριο κέρδους πριν από τον φόρο του κλάδου παραγωγής. Προβλήθηκε το επιχείρημα ότι το έτος στο οποίο βασίστηκε το κέρδος αυτό θεωρείται ως εξαιρετικό έτος και ότι τα έτη 2005-2006 θα ήταν πιο αντιπροσωπευτικά, επειδή τα έτη αυτά ήταν έτη κανονικής επιχειρηματικής δραστηριότητας με περιθώρια κέρδους που κυμαίνονταν από 4 έως 6 %. (52) Ο στόχος κέρδους που χρησιμοποιήθηκε σε προσωρινό στάδιο βασίστηκε στο μέσο σταθμισμένο περιθώριο κέρδους που επιτεύχθηκε το 2007 από τους παραγωγούς της Ένωσης που συμπεριλαμβάνονταν στο δείγμα. Το εν λόγω έτος θεωρήθηκε το πιο πρόσφατο αντιπροσωπευτικό έτος κατά το οποίο οι παραγωγοί της Ένωσης δεν υπέφεραν από ζημιογόνες επιπτώσεις των επιδοτήσεων. Επομένως, το επιχείρημα απορρίπτεται και επιβεβαιώνεται το περιθώριο κέρδους που χρησιμοποιήθηκε σε προσωρινό στάδιο. (53) Ελλείψει άλλων παρατηρήσεων όσον αφορά το επίπεδο εξάλειψης της ζημίας, επιβεβαιώνονται οι αιτιολογικές σκέψεις 149 έως 153 του κανονισμού για την επιβολή προσωρινού δασμού. 8.2. Συμπέρασμα όσον αφορά το επίπεδο εξάλειψης της ζημίας (54) Επιβεβαιώνεται η μεθοδολογία που χρησιμοποιήθηκε στον κανονισμό για την επιβολή προσωρινού δασμού. 8.3. Ύψος των δασμών (55) Με βάση τα προαναφερθέντα και σύμφωνα με το άρθρο 15 παράγραφος 1 του βασικού κανονισμού, θα πρέπει να επιβληθεί οριστικός αντισταθμιστικός δασμός σε επίπεδο επαρκές για την εξάλειψη της ζημίας που προκάλεσαν οι επιδοτούμενες εισαγωγές, χωρίς αυτός να υπερβαίνει το περιθώριο επιδότησης που διαπιστώθηκε. (56) Βάσει των ανωτέρω, καθορίστηκαν συντελεστές αντισταθμιστικού δασμού μετά από σύγκριση των περιθωρίων εξάλειψης της ζημίας και των περιθωρίων επιδότησης. Συνεπώς, οι προτεινόμενοι συντελεστές αντισταθμιστικού δασμού έχουν ως εξής: Εταιρεία Περιθώριο επιδότησης Περιθώριο ζημίας Δασμός αντιστάθμισης Chandan Steel Ltd. 3,4 % 28,6 % 3,4 % Όμιλος Venus 3,3 % 45,9 % 3,3 % Viraj Profiles Vpl. Ltd. 4,3 % 51,5 % 4,3 % Συνεργαζόμενες εταιρείες που δεν συμπεριλαμβάνονται στο δείγμα 4,0 % 44,4 % 4,0 % Όλες οι άλλες εταιρείες 4,3 % 51,5 % 4,3 % (57) Οι ατομικοί συντελεστές αντισταθμιστικού δασμού για τις εταιρείες που απαριθμούνται στον παρόντα κανονισμό καθορίστηκαν με βάση τα συμπεράσματα της παρούσας έρευνας. Συνεπώς, αντικατοπτρίζουν την κατάσταση που διαπιστώθηκε κατά τη διάρκεια της έρευνας όσον αφορά τις εν λόγω εταιρείες. Αυτοί οι συντελεστές δασμού (σε αντίθεση με τον δασμό σε επίπεδο χώρας που ισχύει για «όλες τις άλλες εταιρείες») ισχύουν, κατά συνέπεια, αποκλειστικά για τις εισαγωγές προϊόντων καταγωγής Ινδίας που παράγονται από τις εταιρείες και, ως εκ τούτου, από τα ρητώς αναφερόμενα νομικά πρόσωπα. Τα εισαγόμενα προϊόντα που παράγονται από κάθε άλλη εταιρεία, η οποία δεν αναφέρεται ρητώς στο διατακτικό του παρόντος κανονισμού, συμπεριλαμβανομένων των επιχειρήσεων που συνδέονται με τις εταιρείες που αναφέρονται ρητώς, δεν μπορούν να επωφεληθούν από τους εν λόγω συντελεστές και υπόκεινται στον δασμολογικό συντελεστή που ισχύει για «όλες τις άλλες εταιρείες». (58) Οποιοδήποτε αίτημα για την εφαρμογή ατομικού συντελεστή αντισταθμιστικού δασμού σε εταιρείες (π.χ. μετά την αλλαγή της επωνυμίας της επιχείρησης ή μετά τη δημιουργία νέας επιχείρησης παραγωγής ή πωλήσεων) θα πρέπει να απευθύνεται πάραυτα στην Επιτροπή (5) μαζί με όλες τις σχετικές πληροφορίες, ιδίως οποιαδήποτε αλλαγή των δραστηριοτήτων της εταιρείας που σχετίζεται με την παραγωγή, τις εγχώριες και τις εξαγωγικές πωλήσεις και συνδέεται, για παράδειγμα, με την εν λόγω αλλαγή της επωνυμίας ή την εν λόγω αλλαγή στις επιχειρήσεις παραγωγής και πωλήσεων. Εάν κρίνεται σκόπιμο, ο κανονισμός θα τροποποιείται αναλόγως, με την επικαιροποίηση του καταλόγου των εταιρειών οι οποίες επωφελούνται από ατομικούς δασμολογικούς συντελεστές. 8.4. Οριστική είσπραξη των προσωρινών δασμών (59) Δεδομένου του μεγέθους των περιθωρίων επιδότησης που διαπιστώθηκαν και λαμβανομένου υπόψη του επιπέδου ζημίας που προκλήθηκε στον ενωσιακό κλάδο παραγωγής, θεωρείται αναγκαίο να εισπραχθούν οριστικά τα ποσά που καταβλήθηκαν ως εγγύηση βάσει του προσωρινού αντισταθμιστικού δασμού ο οποίος επιβλήθηκε με τον κανονισμό για την επιβολή προσωρινού δασμού, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 1. Με τον παρόντα κανονισμό επιβάλλεται οριστικός αντισταθμιστικός δασμός στις εισαγωγές ράβδων και συρμάτων ανοξείδωτου χάλυβα που δεν έχουν υποστεί άλλη περαιτέρω επεξεργασία από την εν ψυχρώ μορφοποίηση ή τελειοποίηση, εκτός των ράβδων και συρμάτων κυκλικής διατομής διαμέτρου 80 χιλιοστών και άνω, που υπάγονται επί του παρόντος στους κωδικούς ΣΟ 7222 20 21, 7222 20 29, 7222 20 31, 7222 20 39, 7222 20 81 και 7222 20 89, καταγωγής Ινδίας. 2. Ο συντελεστής του οριστικού αντισταθμιστικού δασμού που εφαρμόζεται επί της καθαρής, «ελεύθερης στα σύνορα της Ένωσης» τιμής, πριν από την καταβολή δασμού, του προϊόντος που περιγράφεται στην παράγραφο 1 και παράγεται από τις εταιρείες που αναφέρονται κατωτέρω, καθορίζεται ως εξής: Εταιρεία Δασμός (%) Πρόσθετος κωδικός Ταric Chandan Steel Ltd., Βομβάη 3,4 B002 Venus Wire Industries Pvt. Ltd, Βομβάη· Precision Metals, Βομβάη· Hindustan Inox Ltd., Βομβάη· Sieves Manufacturer India Pvt. Ltd., Βομβάη 3,3 B003 Viraj Profiles Vpl. Ltd., Thane 4,3 B004 Εταιρείες που απαριθμούνται στο παράρτημα 4,0 B005 Όλες οι άλλες εταιρείες 4,3 B999 3. Με την επιφύλαξη τυχόν διαφορετικής ρύθμισης, εφαρμόζονται οι διατάξεις που ισχύουν για τους τελωνειακούς δασμούς. Άρθρο 2 Εισπράττονται οριστικά τα ποσά που έχουν καταβληθεί ως εγγύηση υπό μορφή προσωρινού αντισταθμιστικού δασμού, σύμφωνα με τον κανονισμό (ΕΕ) αριθ. 1261/2010, στις εισαγωγές ράβδων και συρμάτων ανοξείδωτου χάλυβα που δεν έχουν υποστεί άλλη περαιτέρω επεξεργασία από την εν ψυχρώ μορφοποίηση ή τελειοποίηση, εκτός των ράβδων και συρμάτων κυκλικής διατομής διαμέτρου 80 χιλιοστών και άνω, που υπάγονται επί του παρόντος στους κωδικούς ΣΟ 7222 20 21, 7222 20 29, 7222 20 31, 7222 20 39, 7222 20 81 και 7222 20 89, καταγωγής Ινδίας. Άρθρο 3 Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 19 Απριλίου 2011.

Εμπορικές πράξεις

Εμπορική νομοθεσία


ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ της 4ης Απριλίου 2011 για την εφαρμογή της οδηγίας 97/78/ΕΚ του Συμβουλίου όσον αφορά τη μεταφόρτωση στον συνοριακό σταθμό επιθεώρησης εισόδου παρτίδων προϊόντων που προορίζονται για εισαγωγή στην Ένωση ή για τρίτες χώρες [κοινοποιηθείσα υπό τον αριθμό Ε(2011) 2067] (Κείμενο που παρουσιάζει ενδιαφέρον για τον ΕΟΧ) (2011/215/ΕΕ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη συνθήκη για τη λειτουργία της Ευρωπαϊκής Ένωσης, Έχοντας υπόψη την οδηγία 97/78/ΕΚ του Συμβουλίου, της 18ης Δεκεμβρίου 1997, για καθορισμό των αρχών οργάνωσης των κτηνιατρικών ελέγχων των προϊόντων που εισάγονται στην Κοινότητα από τρίτες χώρες (1), και ιδίως το άρθρο 9 παράγραφος 2 και το άρθρο 11 παράγραφος 4, Εκτιμώντας τα ακόλουθα: (1) Η οδηγία 97/78/ΕΚ προβλέπει ότι τα κράτη μέλη διενεργούν κτηνιατρικούς ελέγχους σε προϊόντα ζωικής προέλευσης και σε ορισμένα φυτικά προϊόντα που εισάγονται στην Ένωση από τρίτες χώρες, σύμφωνα με τις διατάξεις της εν λόγω οδηγίας. Επίσης προβλέπει ότι τα κράτη μέλη πρέπει να εξασφαλίζουν ότι οι παρτίδες αυτών των προϊόντων εισάγονται στην Ένωση μέσω ενός συνοριακού σταθμού επιθεώρησης. (2) Το άρθρο 9 της οδηγίας 97/78/ΕΚ προβλέπει τις διαδικασίες οι οποίες πρέπει να διεξάγονται στον συνοριακό σταθμό επιθεώρησης εισόδου στην περίπτωση παρτίδων που προορίζονται για εισαγωγή στην Ένωση μέσω άλλου συνοριακού σταθμού επιθεώρησης, αλλά μεταφορτώνονται στον συνοριακό σταθμό επιθεώρησης εισόδου, εντός της τελωνειακής ζώνης του ιδίου λιμένα ή αερολιμένα στην Ένωση. (3) Το άρθρο 11 της οδηγίας 97/78/ΕΚ αφορά παρτίδες οι οποίες προέρχονται από τρίτη χώρα και μεταφορτώνονται στον συνοριακό σταθμό επιθεώρησης του τόπου άφιξης, εντός της τελωνειακής ζώνης του ιδίου λιμένα ή αερολιμένα στην Ένωση, αλλά προορίζονται για άλλη τρίτη χώρα, είτε μέσω του εδάφους της Ένωσης, μέσω άλλου συνοριακού σταθμού επιθεώρησης, είτε απευθείας σε μια τρίτη χώρα, χωρίς να εισέλθουν σε άλλον συνοριακό σταθμό επιθεώρησης. (4) Επιπλέον, τα άρθρα 9 και 11 της οδηγίας 97/78/ΕΚ προβλέπουν ορισμένες παρεκκλίσεις από τους γενικούς κανόνες σχετικά με τους κτηνιατρικούς ελέγχους που διενεργούνται στον συνοριακό σταθμό επιθεώρησης εισόδου. Οι εν λόγω παρεκκλίσεις έχουν διαφορετικό πεδίο εφαρμογής και έχουν σχέση με τον τελικό προορισμό των παρτίδων και τη διάρκεια της αποθήκευσης των παρτίδων κατά τη διαδικασία μεταφόρτωσης στο συνοριακό σταθμό επιθεώρησης του τόπου άφιξης. (5) Η διάρκεια καθορίζεται σε σχέση με ένα κατώτατο και ένα ανώτατο χρονικό διάστημα για την εν λόγω αποθήκευση, τα οποία πρέπει να ορίζονται σύμφωνα με τη διαδικασία που προβλέπεται στην οδηγία 97/78/ΕΚ. (6) Η απόφαση 2000/25/ΕΚ της Επιτροπής, της 16ης Δεκεμβρίου 1999, για θέσπιση λεπτομερών κανόνων σχετικά με την εφαρμογή του άρθρου 9 της οδηγίας 97/78/ΕΚ του Συμβουλίου το οποίο αφορά τη μεταφόρτωση προϊόντων σε έναν συνοριακό σταθμό επιθεώρησης όπου οι παρτίδες προορίζονται για ενδεχόμενη εισαγωγή στην Ευρωπαϊκή Κοινότητα, καθώς και για την τροποποίηση της απόφασης 93/14/ΕΟΚ της Επιτροπής (2) καθορίζει επί του παρόντος το κατώτατο και το ανώτατο διάστημα που ισχύουν σε περιπτώσεις κατά τις οποίες οι παρτίδες προορίζονται για εισαγωγή στην Ένωση μέσω άλλου συνοριακού σταθμού επιθεώρησης, ο οποίος βρίσκεται στην ίδια επικράτεια ή στην επικράτεια άλλου κράτους μέλους. (7) Η απόφαση 2000/25/ΕΚ δεν είναι απολύτως σαφής όσον αφορά το πεδίο εφαρμογής των κανόνων σχετικά με παρτίδες που μεταφορτώνονται απευθείας από ένα αεροπλάνο σε άλλο ή από ένα πλοίο σε άλλο, εντός της τελωνειακής ζώνης του ιδίου λιμένα ή αερολιμένα για τη διαμετακόμιση προς τρίτη χώρα, είτε χωρίς περαιτέρω στάση στην επικράτεια της Ένωσης είτε μέσω του εδάφους της Ένωσης. Είναι επομένως αναγκαίο να θεσπιστούν κανόνες στην παρούσα απόφαση, για να αποσαφηνιστούν οι διατάξεις που ήδη καθορίζονται στην απόφαση 2000/25/ΕΚ, συμπεριλαμβανομένων των κανόνων για τις σχετικές ελάχιστες περιόδους. (8) Προκειμένου να διασφαλιστεί η δημόσια υγεία και η υγεία των ζώων, ο επίσημος κτηνίατρος στον συνοριακό σταθμό επιθεώρησης εισόδου πρέπει να λαμβάνει τις κατάλληλες πληροφορίες στην περίπτωση παρτίδων που καλύπτονται από τα άρθρα 9 και 11 της οδηγίας 97/78/ΕΚ. Είναι επομένως σκόπιμο να θεσπιστούν κανόνες σχετικά με τις πληροφορίες που πρέπει να παρέχονται από τον υπεύθυνο για τη φόρτωση κατά τη στιγμή της άφιξης της παρτίδας στον συνοριακό σταθμό επιθεώρησης. (9) Το κατώτατο διάστημα μετά το οποίο πρέπει να διενεργούνται κτηνιατρικοί έλεγχοι στις παρτίδες οι οποίες μεταφορτώνονται από ένα πλοίο σε άλλο στον ίδιο λιμένα και οι οποίες προορίζονται για εισαγωγή ή για διαμετακόμιση σε τρίτες χώρες, όπως προβλέπεται στα άρθρα 9 και 11 της οδηγίας 97/78/ΕΚ, είναι επτά ημέρες. (10) Όσον αφορά τις παρτίδες οι οποίες μεταφορτώνονται από ένα πλοίο σε άλλο στον ίδιο λιμένα, στον συνοριακό σταθμό επιθεώρησης του σημείου άφιξης και οι οποίες προορίζονται άμεσα για μια τρίτη χώρα χωρίς περαιτέρω στάση στο έδαφος της Ένωσης, οι κίνδυνοι για τη δημόσια υγεία και την υγεία των ζώων στην Ένωση είναι μειωμένοι, καθώς η επαφή των παρτίδων με το έδαφος της Ένωσης είναι περιορισμένη. Σε τέτοιες περιπτώσεις, μπορεί να είναι σκόπιμο να παραταθεί το κατώτατο διάστημα που αναφέρεται στα άρθρα 9 και 11 της οδηγίας 97/78/ΕΚ. (11) Η εν λόγω παράταση θα πρέπει να υπόκειται σε κατάλληλες εγγυήσεις από το κράτος μέλος του συνοριακού σταθμού επιθεώρησης του σημείου άφιξης. Ειδικότερα, το συγκεκριμένο κράτος μέλος θα πρέπει να διασφαλίζει ότι απαγορεύεται η μετακίνηση των παρτίδων αυτών σε άλλο λιμένα της Ένωσης και ότι αποστέλλονται απευθείας σε τρίτη χώρα. Επιπλέον, το εν λόγω κράτος μέλος θα πρέπει να παρέχει στην Επιτροπή και στα άλλα κράτη μέλη κατάλληλες πληροφορίες σχετικά με τις εγγυήσεις αυτές, συμπεριλαμβανομένων των πληροφοριών για το σύστημα παρακολούθησης για να εξασφαλιστεί ότι οι προθεσμίες και οι περαιτέρω διευθετήσεις για τη μεταφορά προς ένα συγκεκριμένο προορισμό, όπως αναφέρεται στην κοινοποίηση της παρτίδας γίνονται σεβαστές. (12) Επιπλέον, είναι σημαντικό να διευκρινιστεί ότι οι παρτίδες πρέπει να υποβάλλονται σε όλο το φάσμα των κτηνιατρικών ελέγχων που προβλέπονται στην οδηγία 97/78/ΕΚ, μετά τη λήξη των ανώτατων χρονικών διαστημάτων που προβλέπονται στην παρούσα απόφαση. (13) Για λόγους σαφήνειας και συνοχής της νομοθεσίας της Ένωσης, κρίνεται σκόπιμο να καταργηθεί η απόφαση 2000/25/ΕΚ και να αντικατασταθεί με την παρούσα απόφαση. (14) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Εφόσον οι παρτίδες παρουσιάζονται σε έναν συνοριακό σταθμό επιθεώρησης για μεταφόρτωση, ο υπεύθυνος για τη φόρτωση κοινοποιεί στον επίσημο κτηνίατρο του συνοριακού σταθμού ελέγχου τα ακόλουθα: α) τον προβλεπόμενο χρόνο εκφόρτωσης της παρτίδας· β) τον συνοριακό σταθμό επιθεώρησης του τόπου προορισμού στην Ένωση σε περίπτωση εισαγωγής ή διαμετακόμισης μέσω της Ένωσης ή στην τρίτη χώρα προορισμού σε περίπτωση διαμετακόμισης απευθείας σε τρίτη χώρα· γ) την ακριβή θέση της παρτίδας, εάν δεν έχει τοποθετηθεί απευθείας στο αεροπλάνο ή το πλοίο για τον περαιτέρω προορισμό· δ) τον προβλεπόμενο χρόνο φόρτωσης της παρτίδας στο αεροπλάνο ή το πλοίο για τον περαιτέρω προορισμό. Η κοινοποίηση αυτή γίνεται κατά τη στιγμή της άφιξης της παρτίδας στο συνοριακό σταθμό επιθεώρησης και με τρόπο που καθορίζεται από την αρμόδια αρχή. Άρθρο 2 1. Το κατώτατο διάστημα που προβλέπεται στο άρθρο 9 παράγραφος 1 στοιχείο β) σημείο i) της οδηγίας 97/78/ΕΚ είναι: α) 12 ώρες για έναν αερολιμένα· β) επτά ημέρες για έναν λιμένα. 2. Το ανώτατο διάστημα που προβλέπεται στο άρθρο 9 παράγραφος 1 στοιχείο β) σημείο i) της οδηγίας 97/78/ΕΚ είναι: α) 48 ώρες για έναν αερολιμένα· β) 20 ημέρες για έναν λιμένα. Άρθρο 3 1. Για τους σκοπούς της εφαρμογής του άρθρου 11 της οδηγίας 97/78/ΕΚ, το κατώτατο διάστημα που προβλέπεται στο άρθρο 9 παράγραφος 1 στοιχείο α) της εν λόγω οδηγίας είναι: α) 12 ώρες για έναν αερολιμένα· β) επτά ημέρες για έναν λιμένα. 2. Για τους σκοπούς της εφαρμογής του άρθρου 11 παράγραφος 1 της οδηγίας 97/78/ΕΚ και της δεύτερης περίπτωσης του άρθρου 11 παράγραφος 2 στοιχείο β) της εν λόγω οδηγίας, τα κράτη μέλη μπορούν να παρατείνουν το κατώτατο διάστημα που προβλέπεται στην παράγραφο 1 στοιχείο β) του παρόντος άρθρου σε 14 ημέρες, υπό την προϋπόθεση ότι: α) οι παρτίδες προέρχονται από τρίτη χώρα και προορίζονται για άλλη τρίτη χώρα, χωρίς καμία άλλη στάση στα εδάφη που αναφέρονται στο παράρτημα I της οδηγίας 97/78/ΕΚ· β) οι παρτίδες μεταφορτώνονται από ένα πλοίο σε άλλο, στο συνοριακό σταθμό επιθεώρησης εντός της τελωνειακής ζώνης του ίδιου λιμένα της Ένωσης· γ) το οικείο κράτος μέλος υποβάλλει λεπτομερή αιτιολόγηση στην Επιτροπή και στα άλλα κράτη μέλη στο πλαίσιο της μόνιμης επιτροπής για την τροφική αλυσίδα και την υγεία των ζώων, με την οποία προσδιορίζει ότι έχουν ληφθεί όλα τα αναγκαία μέτρα για την απαγόρευση της μετακίνησης αυτών των παρτίδων σε άλλο λιμένα της Ένωσης αντί της μεταφόρτωσης για αποστολή απευθείας σε τρίτη χώρα. Τα εν λόγω μέτρα περιλαμβάνουν σύστημα παρακολούθησης για να διασφαλίζεται ότι τηρούνται τα χρονικά διαστήματα και η αποστολή σε περαιτέρω προορισμό, όπως αναφέρεται στην κοινοποίηση που προβλέπεται στο άρθρο 1. Άρθρο 4 Στις περιπτώσεις που το ανώτατο διάστημα που προβλέπεται στο άρθρο 2 παράγραφος 2 έχει παρέλθει, η παρτίδα πρέπει να υποβάλλεται σε ελέγχους ταυτοποίησης και φυσικούς ελέγχους, όπως προβλέπεται στο άρθρο 4 της οδηγίας 97/78/ΕΚ, στον συνοριακό σταθμό επιθεώρησης εισόδου. Άρθρο 5 Η απόφαση 2000/25/ΕΚ καταργείται. Άρθρο 6 Η παρούσα απόφαση εφαρμόζεται από την 1η Μαΐου 2011. Άρθρο 7 Η παρούσα απόφαση απευθύνεται στα κράτη μέλη. Βρυξέλλες, 4 Απριλίου 2011.

Εμπορικές πράξεις

Εμπορική νομοθεσία

ΤΕΛΩΝΕΙΑΚΗ ΝΟΜΟΘΕΣΙΑ


ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ της 26ης Απριλίου 2011 με την οποία αναγνωρίζεται καταρχήν η πληρότητα του φακέλου που υποβλήθηκε για λεπτομερή εξέταση με σκοπό την ενδεχόμενη καταχώριση των metobromuron, S-Abscisic acid, Bacillus amyloliquefaciens subsp. plantarum D747, Bacillus pumilus QST 2808 και Streptomyces lydicus WYEC 108 στο παράρτημα I της οδηγίας 91/414/ΕΟΚ του Συμβουλίου [κοινοποιηθείσα υπό τον αριθμό Ε(2011) 2675] (Κείμενο που παρουσιάζει ενδιαφέρον για τον ΕΟΧ) (2011/253/ΕΕ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη συνθήκη για τη λειτουργία της Ευρωπαϊκής Ένωσης, Έχοντας υπόψη την οδηγία 91/414/ΕΟΚ του Συμβουλίου, της 15ης Ιουλίου 1991, σχετικά με τη διάθεση στην αγορά φυτοπροστατευτικών προϊόντων (1), και ιδίως το άρθρο 6 παράγραφος 3, Εκτιμώντας τα ακόλουθα: (1) Η οδηγία 91/414/ΕΟΚ προβλέπει την κατάρτιση ενός καταλόγου δραστικών ουσιών της Ευρωπαϊκής Ένωσης, οι οποίες επιτρέπεται να ενσωματώνονται σε φυτοπροστατευτικά προϊόντα. (2) Στις 15 Δεκεμβρίου 2010 η εταιρεία Belchim crop protection NV/SA υπέβαλε στις αρχές της Γαλλίας τον φάκελο για τη δραστική ουσία metobromuron, συνοδευόμενο από αίτηση να καταχωριστεί η εν λόγω ουσία στο παράρτημα I της οδηγίας 91/414/ΕΟΚ. (3) Στις 9 Δεκεμβρίου 2010 η εταιρεία Valent BioScience Corporation υπέβαλε στις αρχές των Κάτω Χωρών τον φάκελο για τη δραστική ουσία S-Abscisic acid, συνοδευόμενο από αίτηση για την καταχώριση της εν λόγω ουσίας στο παράρτημα I της οδηγίας 91/414/ΕΟΚ. (4) Στις 21 Οκτωβρίου 2010 η εταιρεία Mitsui AgriScience International SA/NV υπέβαλε στις αρχές της Γερμανίας τον φάκελο για τη δραστική ουσία Bacillus amyloliquefaciens subsp. plantarum στέλεχος D747, συνοδευόμενο από αίτηση για την καταχώριση της εν λόγω ουσίας στο παράρτημα I της οδηγίας 91/414/ΕΟΚ. (5) Στις 3 Δεκεμβρίου 2010 η εταιρεία AgraQuest Inc υπέβαλε στις αρχές των Κάτω Χωρών τον φάκελο για τη δραστική ουσία Bacillus pumilus στέλεχος QST 2808, συνοδευόμενο από αίτηση για την καταχώριση της εν λόγω ουσίας στο παράρτημα I της οδηγίας 91/414/ΕΟΚ. (6) Στις 6 Αυγούστου 2010 η εταιρεία FuturEco BioScience SL υπέβαλε στις αρχές των Κάτω Χωρών τον φάκελο για τη δραστική ουσία Streptomyces lydicus στέλεχος WYEC 108, συνοδευόμενο από αίτηση για την καταχώριση της εν λόγω ουσίας στο παράρτημα I της οδηγίας 91/414/ΕΟΚ. (7) Οι αρχές της Γαλλίας, των Κάτω Χωρών και της Γερμανίας δήλωσαν στην Επιτροπή ότι, έπειτα από προκαταρκτική εξέταση, φαίνεται ότι οι φάκελοι για τις εν λόγω δραστικές ουσίες ικανοποιούν τις απαιτήσεις για στοιχεία και πληροφορίες που ορίζονται στο παράρτημα II της οδηγίας 91/414/ΕΟΚ. Οι φάκελοι που υποβλήθηκαν φαίνεται επίσης ότι πληρούν τις απαιτήσεις για στοιχεία και πληροφορίες που ορίζονται στο παράρτημα III της οδηγίας 91/414/ΕΟΚ όσον αφορά ένα φυτοπροστατευτικό προϊόν που περιέχει τις εν λόγω δραστικές ουσίες. Στη συνέχεια, σύμφωνα με το άρθρο 6 παράγραφος 2 της οδηγίας 91/414/ΕΟΚ, οι φάκελοι διαβιβάστηκαν από τον αιτούντα στην Επιτροπή και στα άλλα κράτη μέλη και παραπέμφθηκαν στη μόνιμη επιτροπή για την τροφική αλυσίδα και την υγεία των ζώων. (8) Με την παρούσα απόφαση θα πρέπει να επιβεβαιώνεται επίσημα σε επίπεδο Ένωσης ότι οι φάκελοι θεωρούνται ότι πληρούν, καταρχήν, τις απαιτήσεις για στοιχεία και πληροφορίες που προβλέπονται στο παράρτημα II και, για ένα τουλάχιστον φυτοπροστατευτικό προϊόν που περιέχει μία από τις εν λόγω δραστικές ουσίες, τις απαιτήσεις του παραρτήματος III της οδηγίας 91/414/ΕΟΚ. (9) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Οι φάκελοι σχετικά με τις αναγραφόμενες στο παράρτημα της παρούσας απόφασης δραστικές ουσίες, οι οποίες υποβλήθηκαν στην Επιτροπή και στα κράτη μέλη με σκοπό την καταχώριση των εν λόγω δραστικών ουσιών στο παράρτημα I της οδηγίας 91/414/ΕΟΚ, ικανοποιούν, καταρχήν, τις απαιτήσεις για στοιχεία και πληροφορίες, οι οποίες προβλέπονται στο παράρτημα II της εν λόγω οδηγίας. Οι φάκελοι πληρούν επίσης τις απαιτήσεις για στοιχεία και πληροφορίες του παραρτήματος III της οδηγίας 91/414/ΕΟΚ για ένα τουλάχιστον φυτοπροστατευτικό προϊόν που περιέχει τις δραστικές ουσίες, λαμβανομένων υπόψη των προτεινόμενων χρήσεων. Άρθρο 2 Τα κράτη μέλη-εισηγητές εξακολουθούν να εξετάζουν λεπτομερώς τους φακέλους που αναφέρονται στο άρθρο 1 και κοινοποιούν στην Επιτροπή, το συντομότερο δυνατό και το αργότερο έως τις 30 Απριλίου 2012, τα συμπεράσματα της εξέτασης που διενήργησαν, συνοδευόμενα από τυχόν συστάσεις για την καταχώριση ή τη μη καταχώριση των αναφερόμενων στο άρθρο 1 δραστικών ουσιών στο παράρτημα I της οδηγίας 91/414/ΕΟΚ, καθώς και από τυχόν σχετικούς όρους για την καταχώριση. Άρθρο 3 H παρούσα απόφαση απευθύνεται στα κράτη μέλη. Βρυξέλλες, 26 Απριλίου 2011.

ΔΗΜΟΣΙΑ ΔΙΟΙΚΗΣΗ

ΕΚΤΕΛΕΣΤΙΚΗ ΕΞΟΥΣΙΑ ΚΑΙ ΔΗΜΟΣΙΑ ΔΙΟΙΚΗΣΗ